Desa Pakraman Kedewatan: Awig-Awig Desa Pakraman Kedewatan\nOý Swastiastu, oý Awighnamastu nama sidham.\nPutusing Sabba Krama Désa Pakraman,\nmaka sipat siku-siku pamatut,\nwastu kasidan prayojanan mami kabéh\nprasama angidep muah amanggehaken\nkadi daging awig-awig iki.\nDESA PAKRAMAN KEDÉWATAN\n(1). NAGA KEKALIH TURMANING UNTATNYANÉ MAKILIT.\nMapiteges : Ring sajeroning kauripan puniki tan maren muatang artha brana pinaka piranti anggén nyujur kasukertan sekala muang niskala, madasar antuk dharma (dharma, artha, kama).\n(2). BEBUNDERAN/BUNTERAN MAWARNI SELEM LAN PUTIH.\nMapiteges : Rwa binédha, sapasira ugi ring sajeroning kauripan tan prasida lémpas sakéng iwang - patut, kawon - becik, suka - dukha, mreta - amreta (dharma lan adharma).\nMapiteges : Palinceran bhuwana pinaka cihna pakibeh kauripan sané tan langgeng, satuwuk nglimbak nganutin aab jagat.\nMapiteges : Gumi, jagat utawi wewidangan (parhyangan, pawongan lan palemahan).\n(5). SLÉNDANG MASURAT "SULUH KERTANING BUMI".\nMapiteges : Tali pangiket sajeroning pasubayan ring pakraman. Nyujur petitis Sanghyang Agama : Mokûartam Jagadhita ya ca iti dharma.\nPiteges maka sami Pralambang ring ajeng sakadi puniki :\nAwig-awig lan pararem Désa Pakraman Kedéwatan pinaka suluh lan sepat siku-siku utawi piranti kaanggén nyujur kasukertan jagat sekala niskala, madasar antuk Tri Purusartha, nyujur subiksaning bhuwana, wastu prasida ngamangguhang Mokûartam Jagadhita ya ca iti dharma.\nPIDAGING MAKA BANTANG AWIG-AWIG\nMURDHA CITA. pra 2\nPITEGES PRALAMBANG pra 3\nPIDAGING MAKA BANTANG AWIG-AWIG pra 4\nSarga I. ARAN LAN WEWIDANGAN DÉSA. 1\nSarga II. PETITIS LAN PAMIKUKUH. 2\nSarga III. SUKEKTA TATA PAKRAMAN. 2\nPalet 1. Indik Krama. 2\nPalet 2. Indik Prajuru/Dulun Désa. 6\nPalet 3. Indik Kulkul. 9\nPalet 4. Indik Paruman. 11\nPalet 5. Indik Druén désa. 12\nPalet 6. Sukerta Pamitegep. 15\nKaping 1. Karang Tegal lan Carik. 15\nKaping 2. Indik Pepayonan. 17\nKaping 3. Indik Wewangunan. 18\nKaping 4. Indik Wewalungan. 19\nKaping 5. Indik Bhaya. 22\nKaping 6. Indik Panyanggran Banjar. 23\nSarga IV. SUKERTA TATA AGAMA. 23\nPalet 1. Indik Dewa Yajnya. 23\nPalet 2. Indik Resi Yajnya. 30\nPalet 3. Indik Pitra Yajnya. 31\nPalet 4. Indik Manusa Yajnya. 38\nPalet 5. Indik Buta Yajnya. 39\nSarga V. SUKERTA TATA PAWONGAN. 42\nPalet 1. Indik Pawiwahan. 42\nPalet 2. Indik Nyapihan. 45\nPalet 3. Indik Sentana. 46\nPalet 4. Indik Warisan. 48\nSarga VI. WICARA LAN PAMIDANDA. 51\nPalet 1. Indik Wicara. 51\nPalet 2. Indik Pamidanda. 51\nSarga VII. NGUAH-NGUUHIN AWIG-AWIG. 53\nSarga VIII. PAMUPUT. 53\nLepihan: Padruén Désa Pakraman Kedéwatan. 55\nARAN LAN WEWIDANGAN DÉSA.\n(1). Désa Pakraman puniki mawasta Désa Pakraman Kedéwatan.\n(2). Jebar kekuub wewidangania mawates nyatur, inggih punika:\nha. Sisih wétan Désa Pakraman Lungsiakan lan Payogan.\nna. Sisih kidul Désa Pakraman Sayan.\nca. Sisih kulon tukad Ayung.\nra. Sisih lor Désa Pakraman Bunutan.\n(3). Désa Pakraman puniki kawangun antuk unjuk lungsuring sakéng 154 (satus séket patpat) karang ayahan.\n(4). Mungguing wewidangan palemahania kaepah dados kalih banjar luiré:\nha. Banjar Kedéwatan.\nna. Banjar Kedéwatan Anyar.\n(1). Manut trilingganing désa, kuub wewidangania pinarah tiga luiré:\nha. Utama Mandala, minakadi linggih Kahyangan Désa.\nna. Madya Mandala, minakadi pupulan karang paumahan, lan tlajakan désa.\nca. Nista Mandala, minakadi sétran désa.\n(2). Wates palemahan.\nManut pararem banjaré wenang kaepah dados témpékan-témpékan. Mungguing wates banjar lan témpékan-témpékané kamanggehang antuk paruman désa.\n(1). Banjaré tan wenang ngardi awig-awig, wantah kadadosang ngardi pararem banjar maka pamitegep awig-awig.\n(2). Pararem Banjar tan wenang lémpas ring awig-awig muah pararem désa saha patut kalingga tanganin olih Bendésa maka pamikukuhnyané dumugi sida lumaksana.\n(3). Awig-awig muah pararem-pararem subak ring tlajakan désa tan maren taler kainggilang.\nPETITIS LAN PAMIKUKUH.\nDésa Pakraman Kedéwatan ngamanggehang pamikukuh dasar luiré:\nna. Undang-undang Dasar 1945 pamekas pasal 18.\nca. Perda TK I Bali no. 06 tahun 1986.\nra. Tri Hita Karana manut Sadàcara Agama Hindu.\nPetitis Désa Pakraman luiré:\nha. Mikukuhin miwah ngrajegang Sang Hyang Agama.\nna. Nginggilang tata prawertining magama.\nca. Ngrajegang kasukertan désa saha pawongania sami sakala kalawan niskala.\nSUKEKTA TATA PAKRAMAN.\n(1). Sané kabawos Krama Désa inggih punika kulawarga sané magama Hindu, ngamong karang saha jenek mapaumahan sajeroning palemahan Désa Pakraman Kedéwatan.\n(2). Sajaba punika sinanggeh tamiu.\nBacakan Krama luiré:\n(1). Krama ngarep inggih punika kulawarga sané ngamong karang.\n(2). Krama pangelé inggih punika kulawarga sané sampun mawiwaha nanging kantun kaundulang olih krama ngarep.\n(3). Krama balu inggih punika krama manut sakadi ring angka (1) lan (2) pawos puniki tur sinalih tunggil lanang utawi istri kalayuan (padem) utawi pecak sangkaning sapihan.\n(4). Krama tapukan inggih punika krama sané manut sakadi ring angka (1) ring ajeng sané déréng antes ngayah, menawita sané lanang durung mayusa 19 (siangolas) warsa, utawi sané istri durung mayusa 16 (enembelas) warsa.\n(5). Krama kuuban inggih punika krama pangelé utawi deha teruna sané magenah ring dura désa nanging kantun kaundulang olih krama ngarep.\nKawit dados krama désa utawi banjar wantah sakadi ring sor:\nha. Mawiwit sangkaning ngamong karang.\nna. Malarapan antuk pawiwahan risampun mawidiwidana manut dresta lan agama.\nca. Sangkaning sampun mayusa 16 (enembelas) warsa sané istri miwah 19 (siangolas) warsa sané lanang.\nra. Mawiwit sangkaning jumenek mapaumahan wyadin ngrereh pangupa jiwa ring sajeroning palemahan Désa Pakraman, tur risampun polih pawanengan salami 3 (tigang) sasih, sajawaning sané ngamargiang pakaryan sang Angawerat utawi Guru Wisésa.\nka. Yaning siosan ring punika kasinanggeh tamiu.\nPanamayan tedun makrama désa wantah sakadi ring sor:\nha. Manut pararem sangkaning i krama sampun ngamong karang.\nna. Ngawit ring Ngembak Geni sangkaning i krama sampun nglaksanayang pawiwahan.\n(1). Satunggil karang ayahan ngamedalang ayah désa utawi banjar satunggal.\n(2). Ayah-ayahan sané siosan kawéntenané manut ring kecaping pararem-pararem banjar suang-suang.\n(3). Deha teruna utawi teruna-teruni kapupulang ring sekaa teruna suang-suang banjar, salantur ipun teruna-teruni inucap kaiket malih dados sekaa teruna Désa Pakraman. Deha teruna taler kaiket antuk awig-awig. Awig-awig muah pararem-pararem deha teruna ring suang-suang banjar tan dados lémpas ring awig-awig muah pararem-pararem deha teruna Désa Pakraman.\nTetegenan krama désa utawi banjar luiré sakadi ring sor:\n(1). Krama ngarep keni ayah-ayahan muah pepeson mamungkul.\n(2). Krama balu sané ngarep keni padagingan mamungkul, ayah-ayahan miwah rerampé manut kabaluannya.\n(3). Krama tapukan keni padagingan mamungkul, luput ayah-ayahan miwah rerampé.\n(4). Krama pangelé tetegenannya manut pararem banjar suang-suang.\n(5). Krama kuuban tetegenannya manut pararem.\n(6). Krama tamiu tetegenannya manut pararem.\n(1). Swadarmaning krama désa patut:\nha. Drede-atuang ring désa utawi banjar.\nna. Tuut satinut ring sadaging awig-awig, pararem-pararem lan pasuaran désa utawi banjar.\nca. Tan maren ngutsahayang mangda désané nyidayang nyujur petitis sakadi munggah ring pawos 5 (lima) ring ajeng.\n(2). Swadarmaning tamiu patut:\nha. Tuut satinut ring tetiwak désané ngupadi kasukertan sakala niskala.\nna. Nénten tungkas ring kértin désa utawi banjaré.\n(1). Sahanan krama désa utawi banjar polih pasayuban prajuru ngamanggehang saluiring petitis désa tur kabawosin saha katiwakin pamatut sahanan wicarannya.\n(2). Nyarengin paruman désa utawi banjar saha wenang mastikayang pamutus.\n(3). Kéngin mapuangkid, nyada, nyadé (nyuksukin), luput, mogpog, muah ngoot kawéntenannya manut sakadi ring sor:\nha. Mapuangkid, ngluputin ayah-ayahan désa utawi banjar kéngin kalaksanayang riantukan sungkan, ngwéntenang yajnya, matepetin sungkan muah sané siosan manut pararem désa utawi banjar suang-suang.\nna. Nyada (ngamademang ayahan) kéngin kalaksanayang riantukan i krama sampun tutug yusa (70 warsa langkung), wiadin antuk pinunas ngraga riantukan sungkan-sungkanan.\nca. Nyadé pamekas ipun nyuksukin ayahan utawi ngentinin pangayah antuk anak siosan. Munguing panyuksuk ipun mangda krama sané sampun munggah deha utawi teruna minakadi sané lanang sampun mayusa 19 (siangolas) warsa, utawi sané istri sampun mayusa 16 (enembelas) warsa, utawi sampun pada marabian.\nra. Mogpog piteges ipun ngetut ayahan antuk arta brana. Mungguing agung alit pamogpog manut pararem-pararem désa utawi banjar suang-suang.\n(1). Wusan dados krama wantah sakadi ring sor:\nha. Sangkaning magingsir genah saking wewidangan désa maduluran antuk nunas panugrahan pangilikitan prajuru.\nna. Sangkaning kanorayang olih banjar utawi désané.\nca. Sangkaning sampun tan magama Hindu malih.\n(2). Sané wusan makrama désa utawi banjar tan polih pah-pahan sahananing druén désa utawi banjar, tur patut ngwaliang sahanan druén désa utawi banjar sané kagamel olih krama inucap, minakadi karang ayahan désa utawi sané siosan.\n(3). Yaning krama sané sampun wusan makrama Désa Pakraman, riwekasan mawali malih makrama Désa Pakraman wenang kabawosin ring paruman krama Désa Pakraman, tur yan pradé katrima patut kakeninin panaub marupa arta. Indik ageng alitnya manut pararem.\nIndik Prajuru/Dulun Désa.\n(1). Désa Pakraman Kedéwatan kaénter olih BenDésa Pakraman.\n(2). Banjar kaénter olih Klihan Banjar.\n(3). Bendésa muah Kelihan Banjar kaadegang malarapan kacatri ring paruman désa utawi banjar.\n(4). Sakaluiring prajuru sané kabawos ring ajeng kaadegang nyabran 5 (limang) warsa, sajawaning wénten pariindikan tios tur dados kacatri malih.\n(1). Bendésa muah Kelihan Banjar kasanggra olih:\nha. Patajuh pinaka pangabihnia.\nna. Panyarikan pinaka juru nyurat.\nca. Patengen pinaka jururaksa druén désa utawi banjar.\nra. Kasinoman pinaka juru arah.\n(2). Panyanggra prajuru sakadi kecapé ring angka (1), ring ajeng kacatri olih prajuru désa (Bendésa utawi Kelihan) tur kasungkemin olih paruman krama désa utawi banjar.\n(3). Kasinoman pinaka juru arah kalaksanayang olih krama ngarep magilir ring suang-suang témpékan salami asasih. Indik triwangsa keni tan keni giliran dados kasinoman manut pararem.\n(4). Sané dados kacatri kadadosang prajuru désa utawi banjar muah panyanggrania minakadi Patajuh, Panyarikan, miwah Patengen malarapan antuk:\nha. Mawiwit sakéng krama ngarep.\nna. Sampun mayusa pinih akidik 25 (salawé) warsa.\nca. Tan céda angga.\nra. Sampun marabian.\nka. Uning nyurat utawi ngwacen aksara Latin utawi Bali, sadu, mawibawa tur masolah becik.\nda. Tan nahenin katibakin pamidanda (hukuman) utawi kasisipang olih Guru Wisésa.\nta. Sumanggup dados prajuru tur susatya jaga nglaksanayang swadarmaning pinaka prajuru.\n(5). Tan kadadosang ngrangkep linggih prajuru, tur mangda madéwa saksi ring Pura Désa.\n(1). Swadarmaning Bendésa utawi Klihan Banjar luiré:\nha. Ngénterang paruman-paruman désa utawi banjar.\nna. Ngénterang tur nglaksanayang awig-awig lan pararem-pararem désa utawi banjar.\nca. Ngénterang tatacara nganggé rajabrana druén désa utawi banjar.\nra. Nuntun tur ngénterang krama désané nginggilang darma agama muah darma negara, kasucian kahyangan, kasucian pawongan muah tatacara nganggé sétra.\nka. Nuntun tur ngénterang warga désané ngupadi kasukertan sakala niskala.\nda. Mawosin kalih niwakin pamatut marep ring wicaran warga désané.\nta. Nuntun saha nyaksinin tata cara miwah panyangaskara sahanan kauripan sané mabuat minakadi sané ngalintang sulur pakulawargan.\nsa. Maka duta désa utawi banjar matemuang bawos ring sapasira ugi.\nwa. Miwah swadarma sané siosan manut pararem.\n(2). Tatacaraning nglaksanayang swadarma ring ajeng tan maren manut ring awig-awig lan pararem-pararem désa.\n(3). Panglaksanaan ring ajeng patut kasobyahang ring paruman désa utawi banjar.\n(4). Bendésa utawi Kelihan Banjar sumanggup natak pamutus parunan désa utawi banjar ngeninin nglaksanayang swadarmania suang-suang.\n(5). Swadarmaning prajuru sané siosan wantah nyanggra lan nglaksanayang pituduh Bendésa utawi Kelihan Banjar manut dudonan.\n(1). Patyas (olih-olilian) Prajuru désa (Bendésa).\nha. Luput rerampe.\nna. Polih duman malang aduman.\nca. Polih upon-upon tanah bukti Bendésa.\nra. Muah sané siosan manut pararem.\n(2). Petias (olih-olihan) prajuru banjar (Kelihan Banjar) manut pararem banjar suang-suang.\n(1). Prajuru patut kagentosin riantukan:\nha. Kalayu sekaran utawi séda.\nna. Sampun manut ring sengkernia.\nca. Sangkaning pinunas ngraga.\nra. Kanorayang olih krama désané riantukan nilar sesana.\n(2). Ngentosin utawi nganorayang prajuru mangda sajeroning paruman agung tur kararemin olih krama désa utawi banjar.\n(3). Prajuru sané kanorayang tan kéngin kacatri malih dados prajuru.\n(4). Prajuru sané sampun kagentosin olih prajuru anyar mangda digelis ngaturang pariindikan désané sami, minakadi druén désa lan sapanunggil ipun.\n(1). Kulkul ring sajebag désa wénten petang soroh luiré:\nha. Kulkul kahyangan, magenah ring suang-suang kahyangan.\nna. Kulkul banjar, magenah ring suang-suang banjar.\nca. Kulkul deha teruna, magenah ring suang-suang banjar.\nra. Kulkul sekaa-sekaa, magenah ring prajurunia suang-suang.\n(2). Kulkul désa utawi banjar tan wenang katepak yaning tan sangkaning pituduh prajuru, sajawaning wénten bhaya.\n(3). Tabuh tetepakan kulkul pastika matiosan manut tetujon lan kawéntenané sakadi ring sor:\nha. Tengeran upacara yajnya tetepaké patut nguntit/silih asih.\nna. Tengeran ngawit nglaksanayang pakaryan désa utawi banjar, tetepaké patut nglambat duang tulud alon.\nca. Tengeran ngawit nglaksanayang paruman wiadin pasangkepan tetepaké patut duang tulud alon.\nra. Tengeran yan sinalih tunggil krama banjaré wénten sané kalayu sekaran tetepaké manut pararem.\nka. Tengeran pawiwahan tetepaké patut atulud alon.\nda. Tengeran embas raré wantah sia klentungan.\nta. Tengeran ngwangdéang karya tetepaké wantah tigang klentungan mamanjang.\nsa. Tengeran bulan kepangan wiadin surya gra tetepaké patut nguntit tur kadulurin yajnya olih suang-suang krama.\nwa. Tengeran bhaya minakadi:\n1. Jiwa bhaya patut tigang tulud bulus.\n2. Artha bhaya patut duang tulud bulus.\n3. Geni bhaya patut atulud bulus raris nebeng.\n4. Érbhaya patut atulud bulus.\n5. Duracara ring agama pateh sakadi jiwa bhaya patut tigang tulud bulus.\n6. Tengeran lindu bhaya patut atulud bulus.\nSuaran kulkul nglambat, naka cihna pitulung bhaya sampun kapuputang.\nla. Tabuh tetepakan kulkul sekaa-sekaa manut kawigunannya.\n(4). Kulkul sané patut katepak pastika manut kawigunania sakadi ring sor:\nha. Ritatkala ngwéntenang upakara yajnya kulkul sané katepak patut kulkul sané magenah ring pura utawi ring genah yajnya inucap kawéntenang.\nna. Ngawit nglaksanayang, ngwangdéang karya utawi paruman utawi pasamuan, kulkul sané patut katepak wantah kulkul krama sané patut nangkepin utawi nyanggra pakaryan inucap.\nca. Tengeran kalayu sekaran, pawiwahan, embas raré, lan bhaya patut nepak kulkul banjar.\nSang nepak kulkul tan sangkaning pituduh prajuru patut digelis atur supéksa ring i prajuru maka buatan panepaké. Yan tan asapunika patut kakeninin pamidanda manut pararem. Asapunika taler yan tetepaké tan manut ring kawigunania.\n(1). Tengeran bhaya wenang katedunin olih krama désa utawi banjar mapitulung saha makta gegawan manut bhaya (tengeran/suaran kulkul).\n(2). Tengeran bhaya patut kasaurin olih banjar suang-suang.\n(3). Tengeran bulan kepangan wiadin surya gra kasuarayang salami kepangan. Krama désa patut nglaksanayang yajnya ring palemahan suang-suang.\n(4). Suaran kulkul sekaa-sekaa tan wenang matuhin tur nyaurin tengeran kulkul banjar utawi désa.\n(1). Paruman-paruman ring désa utawi banjar luiré:\nha. Paruman désa kawéntenang nyabran asasih apisan nuju rahina manut pararem.\nna. Siosan ring paruman tetep ring rahina sakadi ring ajeng kawéntenang taler paruman tetep ring rahina Ngembak Geni.\nca. Paruman banjar wantah manut dresta utawi pararem banjar suang-suang.\nra. Paruman Prajuru désa kawéntenang sadéréng paruman désa.\n(2). Sahanan paruman sida lumaksana yaning sampun katedunin olih sang patut nyarengin langkungan ring atenga kéhnyané.\n(3). Ring sahanan paruman tan maren kariinin (kamanggalanin) antuk pangarcana ring Ida Bhagawan Panyarikan saha widi widana (cané).\n(4). Krama désa sané nyarengin paruman patut nganggé busana adat madya nepékin prajuru tur tan kéngin makta gegawan.\n(5). Sarana janggi kaanggé maka pamutus sép-sépan rauhnya i krama. Ring pangawit paruman kalaksanayang panyacah sép-sépan, tur risampun wusan paruman saha sampun kawacén pamutus paruman malih kawéntenang panyacah muah kalanturang antuk naur dedandan, geng alitnya manut paétangan.\n(6). Panutus parembug patut gilik saguluk. Pradé tan prasida gilik saguluk suara makéhan sinanggeh pamutus.\n(1). Sajaba kadi munggah ring ajeng, krama désa utawi banjar taler dados ngwéntenang paruman padgatakala.\n(2). Sané ngawidi patut mastikayang bantang sané mabuat sané sandang kabawosang ring paruman inucap.\n(3). Ring paruman sakadi puniki taler patut katiwakin pamutus.\nIndik Druén désa.\nPadruén Désa Pakraman Kedéwatan wantah sakadi ring sor:\n(1). Kahyangan-kahyangan désa luiré:\nha. Pura Dalem wénten 2 (kalih) palebahan inggih punika:\n® Pura Dalem Dasar, lan\n® Pura Dalem Suargan.\nna. Pura Désa lan Balé Agung.\nca. Pura Puseh.\nra. Pura Melanting.\nka. Pura Tegal Suci.\nda. Pura Pasiraman wénten 4 (petang) palebahan inggih punika:\n® Pura Tegal Suci,\n® Pura Pasiraman Dukuh.\n® Pura Pasiraman Kibul Bébék.\n® Pura Pasiraman Pucak Suargan.\nta. Pura Pucak Suargan.\nsa. Mraja Pati.\nwa. Aungan Gangsar.\n(2). Tanah-tanah laba utawi padruén désa inggih punika:\nha. Palaba Pura Kahyangan luiré:\n1. Palaba Pura Dalem Suargan.\n2. Palaba Pura Désa/Balé Agung.\n3. Palaba Pura Puseh.\n4. Palaba Pura Dalem Dasar.\nna. Tanah bukti pamangku kahyangan luiré:\n1. Bukti pamangku Pura Dalem Dasar.\n2. Bukti pamangku Pura Dalem Suargan.\n3. Bukti pamangku Pura Désa/Balé Agung.\n4. Bukti pamangku Pura Puseh.\nca. Tanah bukti prajuru luiré:\n1. Bukti Kelihan Adat Kedéwatan Anyar.\n2. Bukti Bendésa Kedéwatan.\nra. Tanah padruén désa tiosan saking sané sampun kasurat ring aksara (ha, na, ca) ring ajeng.\n(3). Tanah sétra wénten 2 (kalih) palebahan luiré:\n1. Sétra ring kiduling désa.\n2. Sétra ring loring désa.\n(4). Piranti-piranti padruén désa utawi banjar luiré:\nha. Wewangunan-wewangunan ring sajeroning kahyangan jangkep sakaluir busanannia.\nna. Balé banjar lan Pura Manca ring suang-suang banjar pinaka piranti banjar.\nca. Gong abarung pinaka piranti banjar Kedéwatan.\nra. Angklung abarung pinaka piranti banjar Kedéwatan Anyar.\nka. Sesuhunan maraga barong kalih diri inggih punika:\n1. Ratu Anom maraga Barong Két (Barong Kétét).\n2. Ratu Gedé maraga Barong Macan.\nSesuhunan siosan maraga Rangda lan sané lianan.\nda. Miwah piranti-piranti sané siosan.\n(1). Pangupon (upon-upon) tanah laba pura ring ajeng kaanggén prabia sahananing wewangunan, upakara yajnya muwah siosan prabia Désa Pakraman.\n(2). Yaning prabia-prabia sané kabuatang olih Désa Pakraman tan kacukupin antuk pangupon laba punika i krama Désa Pakraman patut ngurunin sakirangnyané, ageng alit urunan ipun manut paétangan.\n(3). Bukti pamangku panguponnyané kaanggé prabia muah pabuktian pamangku suang-suang lan kaanggé prabia upakara aturan ritatkala Purnama Tilem lan Kajeng Kliwon ring pura sané kaempon pamangku inucap.\n(4). Bukti Bendésa panguponnyané kaanggé prabia muah pabuktian Bendésa.\n(5). Pangupon tetanduran ring sétra kiduling désa karaksa tur kaolah olih krama Kedéwatan Anyar.\n(6). Druén désa sakadi kecapé ring ajeng (pawos 25) tan kéngin kaadol utawi kagadéang sajawaning sampun kararemin olih krama désa manut petitis Désa Pakraman.\n(1). Laba Pura Dalem Dasar kaemong tur kaolah olih krama désa Kedéwatan Anyar.\n(2). Laba Pura Désa Balé Agung, Pura Puseh lan Pura Dalem Swargan kaemong olih Krama Banjar Kedéwatan.\nNyabran paruman désa i prajuru patut nyobyahang sahanan pariindikan munjuk lungsuring druén désa inucap, tur mangda kadulurin ilikita pastika.\nKarang Tegal lan Carik.\n(1). Karang ayahan wénten kalih soroh inggih punika:\nha. Karang ayahan désa inggih punika karang ayahan sané kauwéhin olih Désa Pakraman, kaanggén karang paumanan lan teba/tagtagan karang.\nna. Karang ayahan guna kaya inggih punika karang paumahan krama Désa Pakraman sané kadruéang mabantang antuk numbas, ngidih utawi tetamian.\n(2). Krama sané ngemong karang ayahan, carik utawi tegalan patut ngaryanin wates karang, carik utawi tegalan inucap antuk pagehan utawi témbok utawi pundukan utawi paal beton.\n(3). Yan wates inucap marupa pagehan tan dados langkungan ring (2) kalih méter tegehnyané.\n(4). Pradé wates inucap nglikadin, yaning padaarsa kéngin watesé nganggé painget kémawon.\n(5). Yaning wénten karang tegal utawi carik kabebeng utawi empet mangda kautsahayang wénten pamarginé utawi pangutangan toyannyané.\n(1). Karang désa utawi teba wates sisi kaler lan sisi kangin patut kakaryaning olih sang madrué utawi ngemong karang inucap.\n(2). Wates sané marep kamarginé mangda kakaryaning olih sang madrué utawi ngemong karang inucap.\n(1). Wates tegal utawi carik patut magaleng kateben manut dresta; tegesnia sisi tebén patut kakaryanin olih sang madrué tegal utawi carik inucap.\n(2). Wates inucap kéngin dados antuk pagehan, pundukan wiadin pracihna minakadi paal beton.\n(1). Sinalih tunggil krama désa utawi banjar miwah sapasiraugi sané magenah ring sawengkon palemahan Désa Pakraman Kedéwatan tan kalugra:\nha. Ngalalah tanah karang, palaba pura, margi, tegal miwah carik anak siosan.\nna. Ngalalah linggih kahyangan, tegak sétra lan sapanunggil ipun.\nca. Ngadol, nyilurang, ngadéang, miwah nganggé wala karang ayahan désa.\nra. Ngrerehang sértipikat pradé kadadosang druwén praraga utawi anak siosan tanah druén désa.\nka. Ngembahang toya wit saking badan wewalungan, toyan kakus utawi toyan pasiraman, toya wit saking pawaregan lan sané siosan kapakarangan utawi kapaumahan anak siosan, utawi kamarginé wiadin katukadé utawi tlabah sané kaanggén krama siosan masiram wiadin ngrereh toya kaanggén ring pawaregan, utawi toyan wewalungan.\nda. Tan kalugra ngutang limbah utsaha manikadi industri, béngkél miwah sané siosan ka tukadé utawi tlabah sakadi ring ajeng.\nta. Tan kalugra ngentungang wangkén wewalungan, leluhu ka pakarangan krama siosan, katukadé utawi tlabah, kamarginé, bilih-bilih kagenah sané kasuciang.\n(2). Pradé wénten krama désa utawi anak sané tiosan malaksana sakadi ring ajeng sang malaksana patut ngwaliang mangda nénten malih sakadi sané tan kalugra salantur ipun sang malaksana patut kakeninin pamatut utawi pamidanda manut pararem banjar suang-suang.\n(3). Yaning wénten sinalih tunggil krama Désa Pakraman sané nganong karang ayahan désa wusan makrama Désa Pakraman, karang ayahan désa punika patut kawaliang ring Désa Pakraman. Karang inucap olih prajuru Désa Pakraman mabantang antuk pararem désa utawi pamutus paruman dados kauwéhin krama sané siosan kaping ajeng patut nganutin sulur pakulawargan. Karang inucap mangda kaanggén karang paumahan tir kaayahang sakadi krama adat sané siosan.\n(4). Yaning krama Désa Pakraman sané madrué karang ayahan antuk gunakaya ritatkala wusan dados krama désa, karangnyané netep kantun druén krama inucap.\n(1). Ngawit nanem pepayonan patut:\nha. Yaning nanem tanem tuuh ring pakarangan mangda adepa agung (1,5 métér) ngajeroang dohnyané sakéng bantang wates tur tegehnyané tan dados langkungan ring 7 (pitung) métér.\nna. Yaning ring teba taler mawates 1,5 métér sakéng wates.\n(2). Taru sané mentik ring wates kadruéang antuk sang madue wates, nanging tan ngantos nglintangin wates.\n(3). Tan kalugra wit taru utawi pepayonan nglintangin wates, bilih-bilih mawastu mayanin panyandingnya.\n(4). Yan wénten pepayoian ring pakarangan utawi teba olih panyandingnya karasayang mayanin mangda kawéntenang paigum.\n(1). Pradé wénten pepayonan nglintangin wates sakadi ring ajeng kéngin kawara olih panyandingnya, tur kasadokang ring prajuru, i prajuru wenang mituduhin sang nruénang mangda ngrebah pepayonan inucap.\nYaning sampun kasadokang ring prajuru taler tan karebah patut kaserahang ring sang ngawawenang.\n(2). Yaning pepayonan inucap nyantos ngrubuhin wewangunan utawi pwpayon muah wewalungan anak tiosan, sang madrebé pepayonan inucap patut keni pamidanda panyangaskara sapatutnya, saha prabia pepocolan manut paétangan.\n(3). Yan wénten taru rebah nglintang karang anak tiosan sangkaning kahanan jagat taru punika kadruénang olih sang katibén saliwat wates.\n(1). Indik wewangunan ring sawewengkon palemanan Désa Pakraman Kedéwatan patut sakadi ring sor:\nha. Wewangunan parhyangan muah wewangunan genah nglaksanayang upakara yajnya minakadi balé dangin ring sakuub paumahan patut nganggé sukat asta bumi, asta kosala kosali, utawi sanistannyané manut ring petitis niskala.\nna. Wewangunan pawongan yaning kangkat mangda nganggé sukat asta bumi, asta kosala kosali sanistannyané manut ring petitis niskala.\nca. Wewangunan tan wenang nyayubin kapisaga.\n(2). Pradé wénten wewangunan sané nyayubin kapisaga sakadi ring ajeng risampun kasadokang ring prajuru patut kakeninin pamatut utawi pamidanda manut pararem suang-suang banjar tur wewangunan inucap patut kabecikang ngantos tan nyayubin malih.\n(3). Pradé jagi ngwangun ring tepi siring wates sadurungé patut ngwéntenang paigum ring panyandingnya tur kasadokang ring prajuru pinaka saksi.\n(4). Wewangunan ring tepi siring wates mangda kawéntenang paembang sanistannyané tigang tampak tekén angandang sakéng bantang wates. Yan pradé wewangunané sampun wénten duk awig-awig puniki kasobyahang mangda kabecikang tur mangda nganggé abangan mangdané toyan capcapané tan tedun kapisaga. Rikala ngentosin wewangunan inucap rumiin mangda nganutin sakadi kecapé ring ajeng.\n(5). Yaning wénten jagi ngwangun wewangunan masusun tan kalugra nyayubin parhyangan panyandingnya, bilih-bilih nyayubin parhyangan jagat.\nTan kalugra ngenahang kamar mandi muah WC wiadin genah majemuhan busana ring baduur.\n(6). Yaning wewangunan ring tepi siring wates kahyangan désa mangda kawéntenang paembang sanistannyané tigang depa agung (4,5 métér) sajawaning wénten wates margi utawi rurung. Tan kalugra ngenahang wewangunan sané kaanggé genah malaksana karya sané kabawos romon utawi asusila.\n(1). Sahanan krama désa utawi banjar sané miara sahanan wewalungan patut sayaga niténin, negul utawi nglogor mangda tan ngrusak karang utawi tetanduran krama tiosan bilih-bilih ngantos ngranjing ngletehin kahyangan muah genah sané kasuciang.\n(2). Pradé wénten tan manut kadi ring ajeng patut kapalungguhang ring sang madrebé wewalungan tur kasadokang ring prajuru désa utawi banjar mangda katiwakin pamatut lan pamidanda sakadi ring sor:\nha. Nyarunin genah sané kaletehin sanistannyané antuk upakara ékasata yan wewalungané ngranjing ring genahé sané kasuciang.\nna. Nyalinin wiwit sané karusak muah prabia papocolannyané yan wewalungané ngrusak tetanduran krama siosan.\nca. Lianan ring punika sang madrué wewalungan patut katiwakin pamidanda manut pararem banjar suang-suang.\n(1). Tan kalugra ngangon utawi ngelébang wewalungan ring genahé sakadi ring sor:\nha. Linggih kahyangan désa, panti-panti, paibon, pamrajan, sétra muah genah sané siosan sané sinanggeh genah suci.\nna. Ring margi sapalemahan désa.\nca. Carik muah tegalan krama siosan bilih-bilih carik utawi tegalan inucap madaging tetanduran.\n(2). Yaning sinalih tunggil krama désa utawi banjar miwah jatma sané siosan jagi miara wewalungan, ayam utawi itik sané marupa utsaha ageng tan kalugra miara utawi ngenahang kandangnyané ring sajeroning karang sikut satak.\n(3). Yan pradé wénten krama sané mamurug kecapé ring angka (1, 2) ring ajeng patut katiwakin pamidanda manut pararem banjar suang-suang.\n(4). Yan mamurug kecap (1.ha) ring ajeng patut katiwakin pamidanda muah kadulurin antuk pacaruan manut pararem suang-suang banjar.\n(5). Makarya bada utawi kandang wewalungan inucap tan dados nganggé wates anak tiosan.\nTata cara naban wewalungan.\n(1). Pradé kacunduk wewalungan manjing maring genah sané sinanggeh suci utawi ngrusak tetanduran tur tan wénten sané mariangken wewalungan inucap wenang kataban olih sang katibén.\n(2). Krama sané polih naban wewalungan patut:\nha. Mangda masadok ring prajuru banjar utawi désa, salantur ipun i prajuru patut nuréksain wewalungan inucap.\nna. Sang naban mangda miara wewalungan inucap sapatut ipun.\n(3). Yan mamurug kadi kecapé ring angka (2) aksara ha utawi na ring ajeng sang naban tan polih prabia sakéng sang nuenang wewalungan tur patut ngwaliang sapangargan wewalungan inucap yaning wewalungan inucap sampun tan kawaliang.\n(4). Sang madrué wewalungan patut naur prabia ring krama sané polih naban manut pararem banjar suang-suang. Sajaba punika patut keni pamidanda sakadi kecapé ring pawos 36 ring ajeng.\n(1). Risampun tigang rahina wewalungan sané kataban tan wénten sané mariangken sang naban patut masadok malih ring prajuru banjar utawi désa mangda kasobyahang ring warga désa utawi banjaré.\n(2). Sawengkoning limolas rahina taler tan wénten sané mariangken wewalungan inucap, sang naban patut atur supéksa ring sang ngawarat minakadi Prabekel rawuh ka Camat.\n(3). Risampm salikur rahina sakéng duké naban tur sampun atur supéksa kadi kecapé ring ajeng wewalungan inucap taler tan wénten sané mariangken pamargi salanturnyané manut pararem suang-suang banjar,\n(4). Pradé wénten sang naban tan nganutin pamargi sakadi kecapé ring ajeng sampun ngadol utawi matutang wewalungan inucap raris wénten sané ngangkenin sang naban patut katiwakin pamidanda ngwaliang wewalungan sakadi inucap utawi marupa arta manut pangargannya tur pamidanda tiosan manut pararem banjar suang-suang.\n(1). Sané sinanggeh bhaya bacakané luiré:\nha. Jiwa Bhaya.\nna. Artha bhaya.\nca. Geni bhaya.\nda. Duracara ring agama.\n(2). Sahanan warga désa sané uning ring kawéntenan jatma sané nglaksanayang dusta utawi bhaya, wiadin panangkan bhaya, wiadin jatma sané jaga nglaksanayang dusta utawi bhaya patut digelis (pramangkin) atur uninga ring prajuru.\n(3). Bilih mabuat kawéntenané sang uning patut digelis nyuarayang kulkul manut kawéntenan bhaya utawi dustané.\n(4). Pradé wénten suaran kulkul sakadi kecapé ring ajeng warga désané patut medal mapitulung ring sang keni bhaya antuk gegawan manut bhaya.\n(1). Pradé panangkan bhaya utawi dustané punika metu sakéng kaiwangan krama désa utawi banjar, krama punika olih prajuru désa patut katiwakin pamatut utamannya ngwaliang sahanan sané kadusta utawi kabhaya saha katiwakin pamidanda manut pararem banjar suwang-suang.\n(2). Sajaba punika sang ngawé bhaya patut katur ring sang angawarat.\n(3). Yaning sané kabhaya punika sinanggeh suci utawi ngranayang leteh désa, pamidandannya maweweh antuk pangaskara sapatut ipun.\nIndik Panyanggran Banjar.\n(1). Sahanan krama rikala ngwangun yajnya utawi karya suka-duka kéngin nunas panyanggran banjar malarapan atur supéksa ring prajuru banjar manut ageng alit pakaryané.\n(2). Panyanggran banjar wantah manut pararem utawi pamutus banjar suang-suang.\nSUKERTA TATA AGAMA.\nIndik Dewa Yajnya.\n(1). Palinggih panyiwian sané wénten ring sajeroning wewidangaa Désa Pakraman Kedéwatan sané kaamong tur katuréksa olih krama désa inggih punika:\nha. Pura Désa/Balé Agung, kaamong olih krama désa gedé inggih punika krama banjar Kedéwatan lan Kedéwatan Anyar.\nna. Pura Puseh kaamong olih krama banjar Kedéwatan.\nca. Pura Dalem Swargan kaamong olih krama banjar Kedéwatan.\nra. Pura Dalem Dasar kaamong olih krama banjar Kedéwatan Anyar.\nka. Pura Melanting kaamong olih krama banjar Kedéwatan.\nwa. Tegal Suci lan Pasiraman Dukuh kaamong olih krama banjar Kedéwatan.\nta. Pura Pucak Swargan kaamong olih krama banjar Kedéwatan.\nsa. Sétra Prajapati ring kiduling désa kaamong olih krama désa Gedé (Krama banjar Kedéwatan lan krama banjar Kedéwatan Anyar).\nwa. Sétra Prajapati ring loring désa kaamong sinarengan olih krama Désa Pakraman Kedéwatan sareng krama Désa Pakraman Bunutan.\nIndik palakasanaan upakara piodalan kalaksanayang olih krama Désa Pakraman Bunutan, nanging prabiannyané kamedalang/katangga olih makekalih krania Désa Pakraman.\nIndik wawangunannya pinih ajeng (dukke nguni) kawangun olih krama Désa Pakraman Bunutan, nanging wewangunan salantur ipun (ngunggahang) mangda katangga sareng kalih krama Désa Pakraman.\nla. Pura Manca ring suang-suang balé banjar kaamong olih krama banjar suang-suang.\n(2). Sajaba punika palinggih utawi panyiwian sané siosan luiré: Pura Subak, Pura Taman Sari, Pura Paibon, Pamaksan/Dadia nuah Pamrajan ring suang-suang krama kaamong olih panyungsungnyane suang-suang.\n(3). Rahina piodalan utawi patirtan ring suang-suang kahyangan désa wantah sakadi ring sor.\nha. Piodalan ring Pura Désa/Balé Agung kawéntenang nuju rahina Buda Kliwon Sinta.\nna. Piodalan ring Pura Puseh kawéntenang nuju rahina Buda Umanis Julungwangi.\nca. Piodalan ring Pura Dalem Swargan kawéntenang nnju rahina Buda Umanis Medangsia.\nra. Piodalan ring Pura Dalem Dasar kawéntenang nuju rahina Buda Umanis Medangsia.\nka. Piodalan ring Pura Melanting kawéntenang nuju rahina Buda Wage Klawu.\nda. Piodalan ring Pura Pucak Swargan kawéntenang nuju rahina nemonin Purnamaning Kapat.\nta. Piodalan ring Pura Prajapati sétra loring désa sané kalaksanayang olih krama Désa Pakraman Bunutan kawéntenang nuju rahina Anggare Kasih Julungwangi.\nsa. Piodalan ring Pura Prajapati sétra kiduling désa kawéntenang nuju rahina Buda Umanis Medangsia.\nwa. Piodalan ring Pura Manca ring suang-suang banjar kawéntenang nuju rahina Saniscara Kliwon Wariga.\nla. Upacara ring Pura Tegal suci muah Pasiraman kawéntenang manut upacara piodalan ring Pura-Pura Kahyangan.\nma. King Aungan Gangsar piodalané kawéntenang nuju rahina Radite Kliwon Watugunung.\n(4). Panemayan patirtan ring kahyangan désa minakadi ring Pura Désa/Balé Agung, Pura Puseh, Pura Dalem lan Pura Melanting kawéntenang ngenem sasih apisan luiré: apisan patirtan alit lan apisan patirtan ageng. Patirtan ring Pura Pucak Swargan kawéntenang awarsa apisan nemoning Pumamaning Kapat.\n(5). Pangaci ring Kahyangan manut nista madia utama nganutin sastra agama lan dresta sané sampun mamargi.\n(6). Mitegepin pamargi kamedalang olih krama Désa Pakraman pangamongnyané.\n(1). Ring suang-suang pura inucap ring ajeng kaadegang Pamangku Lanang Istri.\n(2). Ngadegang Pamangku désa manut dudonan luiré:\nha. Turunan Mangku mawiwit saking katurunan utawi oka wiadin warih saking Mangku let.\nna. Nyanjan minakadi nunas pamuus utawi paswécan Ida Bhatara sané malinggih ring pura inucap.\nca. Kacatri olih krama désa manut pararem.\n(3). Sané tan patut kaadegang pamangku luiré:\nha. Wong sané cédangga minakadi: pécéng, pérot, tukung, cungih, bongol lan sapanunggil ipun.\nna. Wong sané kageringan minakadi: sakit ila, buduh lan sapanunggil ipun.\nca. Wong animpang laku.\nra. Wong sané tan kararemin olih krama désané.\n(1). Prabia ngadegang pamangku lanang lan istri kamedalang olih krama désa sami yaning pamangku inucap kaadegang dados pamangku ring kahyangan désa.\n(2). Yaning sané kaadegang pamangku ring Pura Panti, Dadia, Pura Subak lan sapanunggil ipun prabiannyane kamedalang olih panyiwi pura inucap.\n(3). Mangku Konténg utawi Balian Konténg kaadegang antuk prabia krama désa.\nRikala sang kaadegang Pamangku Désa Lanang utawi Istri riwekasan séda, layoné mangda digelis kaupekara pitra yajnya olih kulawargannyané mangda tan nyantos ngalangin upacara-upacara yajnya tiosan ring désané. Duk punika i krama désa nyanggra antuk patus marupa beras, taluh, bébék, jinah bolong, klapa, kasa lan rerampé kéhnyané manut pararem.\nYan pradé kulawagannyané tan mrasidayang, panglaksanan yajnya patut katangga olih krama désa.\nSasananing Pamangku luiré:\nha. Ambek dharma sadu.\nna. Aséwaka dharma, makadang sastra utama.\nca. Tan wenang salab-sulub.\nra. Tan pati pikul-pikulan.\nka. Tan ngranjing ring umah wong banija karma.\nda. Tan atayub ring tarub cemara yuda.\nta. Tan ngranjing ring umah wong drati krama.\nsa. Tan amangan anginun sahanan sané ngawé mada.\nwa. Tan aparek ring naya dusta.\nla. Tan ajejudén.\nma. Tan griganing wong akweh.\nga. Tan kenéng cuntakaning wong lén.\nTetegenan pingkalih swadarmaning Pamangku wantah sakadi ring sor:\nha. Tetegenan Pamangku:\n1. Ngaryanin aturan ring pura amonganya luiré:\n• Aturan ngasasih.\n• Aturan nemonin Purnama, Tilem, Kajeng Kliwon, utawi rerahinan jagat sané siosan.\n2. Nyadokang ring prajuru yaning wénten pratima utawi raja pangangge muah wewangunan sané rusak.\nna. Swadarmaning Pamangku:\n1. Ngaturang upacara piodalan ritatkala patirtan Ida Bhatara.\n2. Ngaturang panauran sinalih tunggil krana désané.\nSang jagi mapanauran patut masadok ring prajuru désa mangda daging panaurané kasuratang utawi kailikitayang bilih-bilih panauran inucap marupa artha brana sané patut kadadosang druén désa.\n3. Nyarengin ngrombo Pamangku siosan ritatkala patirtan Ida Bhatara.\n4. Muputang upakara ring kahyangan sawates nista muah madia.\nYan upakara utama kéngin nuur Sang Sulinggih, Pamangku wenang pinaka panyanggra.\n5. Ngénterang utawi ngastawayang sahanan upacara ritatkala patirtan utawi yajnya siosan ring pura sawates banten pamereman. Ngunggahang ring punika patut kapuputang antuk Sulinggih.\n6. Ngastawayang utawi ngénterang sahanan upacara ritatkala wénten krama pacang ngaturang punia sakadi panauran utawi nunas paneduhan ring pura.\n7. Nglaksanayang sahanan pamuat suci ring Pura nedunang utawi nglinggihang pratima utawi pralinggan Ida Bhatara.\n8. Pamangku Kahyangan Tiga yogya nyiratin tirta ring krama sané siosan.\n9. Nglaksanayang utawi ngénterang upacara-upacara kramané ring suang-suang paumahan yaning katuwur olih i krama.\nPatias utawi olih-olihan Pamangku wantah kadi ring sor:\nha. Pahan sarin canang aturan utawi panauran saking sarin canang utawi panauran sané kapupulang.\nna. Luput ayah- ayahan.\nca. Luput ngamedalang rerampé utawi reramon.\nra. Kasinggihang olih kramané manut linggih tur sesanannya.\nka. Polih pangupon saking bukti sané kaamong manut dresta sané sampun mamargi.\nda. Mangku Kahyangan Désa ngwarsa apisan polih wastra saking Désa Pakraman.\nta. Yan wénten sinalih tunggil Pamangku Kahyangan Tiga sungkan ngantos jenek matamba ring rumah sakit, Pamangku inucap polih dana punia saking Désa Pakraman manut kasidan utawi manut pararem.\n(1). Ritatkala ngénter yajnya utawi patirtan ring pura, Pamangku ring pura punika patut:\nha. Pinaka pangénter pangarep ring Pura inucap.\nna. Yogya polih pangrombo Pamangku sané siosan.\nca. Yogya niwakin pituduh ring Pamangku sanak utawi Pamangku siosan.\n(2). Yan pradé Pamangku sané ngarep keni kapialang janten tan prasida ngamargiang upacara ring pura patut upacara inucap kamargiang olih Pamangku pura sané siosan utawi nuwur Ida Sang Sulinggih.\n(3). Pradé Pamangku ngalap rabi duaning balu/nyapihan masengker paling suwé 42 (abulan pitung) rahina patut kawintenang malih saking prabia Désa Pakraman.\n(4). Yan pradéne Pamangku Lanang Istri tan manut malih marabian (mabelasan) Pamangku Lanang kantun kaadegang Pamangku Kahyangan, nanging Pamangku Istri tan malih kaadegang Pamangku.\n(5). Yan pradé wénten Pamangku keni ujar ala, utawi ulah ala, Pamangku inucap patut kaprayascita, kasepuh olih krama désa sané maweh ujar ala, salantur ipun krama inucap patut katiwakin pamatut muah pamidanda manut pararem.\n(6). Yan pradé wénten Pamangku kabuktiang animpang laku, nyasar ring sesana, Pamangku inucap patut kanorayang dados Pamangku tur katiwakin pamidanda muah pamatut manut pararem.\n(1). Rikala patoyan utawi patirtan ring pura, warga désané sané jaga pedek ngaturang bakti, patut nganggé busana nganutin Agama Hindu, muah manut dresta ring Bali luiré patut nganggé destar, nyaput muah nganggé wastra sané kedas. Sané istri sané sampun menék deha patut mapusungan (tan wenang magambahan) tur nganggé kamen lan slémpod.\n(2). Tragia makta sekar sukla, asep muah genah tirta.\n(1). Krama désa muah sapa sira ugi tan kalugra ngranjing ring pura yaning:\nha. Yaning kacuntakan sangkaning sebel raga luiré:\n1. Sebel kandel (ngraja swala) salami kantun ngwetuang rah tur durung mabersih.\n2. Sebel madrué oka salami akambuhan utawi abulan pitung rahina sané istri, sané lanang wantah nyantos okané kepus pungsed.\n3. Sebel sangkaning karuron salami abulan pitung rahina tur molihang tirta pabersihan.\n4. Sebel panganténan salami durung mabiakala lan masakapan.\n5. Sebel sangkaning gamia gamana salami lanang istri durung kapasahang tur mrayascita raga muah mrayascita Désa Pakraman.\n6. Sebel sangkaning salah timpal salami durung kawéntenang upacara manut dresta lan agama.\n7. Sebel sangkaning bobot sadurung upacara pabyakalan salami upacara inucap durung kalaksanayang.\n8. Sebel sangkaning mamitra ngalang salami durung kawéntenang pabyakalan.\n9. Wong bebinjat salami durung kawéntenang upacara manut dresta lan agama.\n10. Nglaksanayang sad atatayi sadurung maprayascita manut sastra agama.\n11. Sangkaning sungkan ila, édan wiadin buduh salami kantun sungkan.\n12. Cuntaka sangkaning kalayu sekaran manut dresta lan sastra agama.\nna. Makta sahanan brana sané sinanggeh ngletehin manut dresta.\nca. Makta wewalungan yan tan jaga kaanggé upakara yajnya.\nra. Manusa sané tan patut manut tata susila.\n(2). Ring sajeroning pura muah palemahania tan wenang:\nha. Masumpah utawi nayub cor sajawaning pituduh prajuru désa.\nna. Makobetan, masenengan, makolem dados asiki lanang istri.\nca. Munggah tedun palinggih yan tan sangkaning pituduh Pamangku utawi prajuru.\nra. Ngamargiang tirta muah upacara sajawaning Pamangku pangemong karombo olih Pamangku siosan.\nka. Maujar ala, ulahala, wak parusia, muah mamisuh majaljal, mayuda bilih-bilih nyantos ngwetuang rah.\nda. Menehang wastra, pusungan muah sané siosan.\nta. Macecepin anak alit, mabacin wiadin mawarih.\nIndik Resi Yajnya.\n(1). Sang pacang mapudgala utawi madwijati sajabaning nunas panugrahan ring Sang Rumawos minakadi Parisada Hindu Dharma Indonesia utawi Kantor Agama patut taler masadok ring Prajuru désa.\n(2). Prajuru désa patut nuréksanin mangda sulur kalih pamargine yukti-yukti manut ring kecaping agama.\n(3). Risampun kagentosin parab olih sang nabé, Prajuru désa patut nyobyahang ring warga désané sagelisnyané.\n(1). Sajawaning Pamangku sang pacang mawinten maka buatan pamargi nyonténg, dalang, sakaluir jaga ngénterang yajnya patut masadok ring prajuru banjar utawi désa.\n(2). Prajuru patut nyaksiang, niténin lan wenang ngalangin yan kacihna nyasar ring kecaping agama utawi dresta.\n(3). Prajuru patut taler nyobyahang indik kawéntenan sang mawinten ngantos indik pungkusané anyar.\n(1). Krama désa katuntun olih Prajuru sareng nyaksinin tur niténin mangda sahanan yajnya sané kawéntenang kaicen pamatut olih Pandita utawi sang Sujana minakadi Pamangku, Dalang, sakaluiré manut kawenangannya suang-suang manut dresta.\n(2). Prajuru patut nuntun saha ngamanggala krama désané mikukuhin kasucian linggih para wikuné.\n(3). Sang nuur patut ngaturang dana punia manut wibuh kancit karyané.\nIndik Pitra Yajnya.\nUpakara mantuké ring sang lampus wantah kadi ring sor:\nha. Kapendem utawi kageseng makacihna pakingsan ring ibu pertiwi utawi ring Bhatara Brahma (makingsan ring geni) salami kantun nutupang prabia.\nna. Atiwa-tiwa utawi upakara pangabénan.\nIndik pangabénan wénten kalih soroh luiré:\n1. Mantuk ring sané sampun kepus untu lan salantur ipun, patut kapratéka manut dresta.\n2. Mantuk ring sané wau mayusa tigang sasih ngantos sadurung kepus untu patut nglungah.\nca. Sajaba punika raréné saking wau medal ngantos sadurung tigang sasih tan wenang katiwa-tiwa.\nra. Sang lampus durung kepus udel, durung mayusa tigang sasih ngantos sadurung kepus untu utawi maketus wenang pendem pramangkin tur patut masadok ring i prajuru mangda nyuarayang kulkul.\nSwadarma lan tetegenan krama pradé wénten sinalih tunggil krama désané sané lampus wantah sakadi ring sor:\nha. Mantuké ring sang kadukitan:\n1. Patut nyadokang ring prajuru banjar utawi désa tur nunas tetimbang ring kawéntenané.\n2. Ngaturang ring prajuru jaga pamarginé mapendem utawi kaabénang.\nna. Swadarmaning banjar:\n1. Prajuru wenang mitetesin pamargin sang kadukitan manut angka (1 lan 2) ring ajeng.\n2. Salantur ipun patut nyuarayang kulkul manut dresta suang-suang banjar.\nca. Panyanggran banjar salantur ipun:\n1. Suang-suang krama patut nedunin muah ngamedalang patus manut pararem suang-suang banjar.\n2. Krama banjar lanang istri ngambil karya manut dresta miwah ngrombo rikala pangutangan.\n3. Busanan Kramané mangda mabusana adat sanistan ipun maslémpod utawi masenteng.\n4. Pamargin sawa muah upakarané mangda dabdab, antar tur tan kéngin masuara wak parusya rikala ngarap sawa.\n5. Pradé wénten krama mamurug kadi kecapé ring ajeng prajuru désa wenang niwakin pamatut manut pararem.\n(1). Yan pradé sawané jagi malelet utawi nyekeh salami durung polih padéwasan patut kasuntik antuk pormalin utawi sané siosan sané mrasidayang ngicalang utawi nénten ngwetuang ambu sané nénten becik.\n(2). Sané jagi makingsan riantukan jagi nyantos padéwasan dados makingsan sajawaning:\nRahina-rahina sané tan kadadosang manut dresta minakadi: sandung, utawi. pamarginé pegat nyambung.\n(3). Pagebagan ring paumahan sang kadukitan manut pararem banjar suang-suang.\n(1). Pamendanan patut nganutin déwasa muah tan kalugra:\nha. Rikala semut sadulur, kala gotongan, ingkel wong.\nna. Rikala purwani, purnama, tilem.\nca. Rikala Bhatara Kahyangan ngadeg.\nra. Muah rahina siosan manut dresta.\n(2). Mendem manut genahé ring sétra luiré:\nha. Krama sané magenah ring loring Pura Désa Balé Agung kapendem ring sétrané sané ring lor.\nna. Krama sané magenah ring kiduling Pura Désa/Balé Agung kapendem ring sétrané kidul.\nca. Ida Sang Sulinggih genah atiwa-tiwa manut dresta.\n(3). Mendem kalugra yaning manut paétangan:\nha. Raré wau embas, nyantos sadurung kepus untu patut kapendem pramangkin.\nna. Mendem rikala wénten piodalan, utawi dinané makeker riantukan wénten upakara yajnya ring pura utawi ring suang-suang krama patut kamargiang antuk kulawargannya kéwanten.\nPamarginé makingsan utawi maploncor kasilibang rikala wengi tur tan kéngin nyuarayang kulkul.\n(4). Mapendem tan nganutin padéwasan sané kabawos makingsan tan kalugra makarya gegumuk gumanti nyantos padéwasan, upakara mamargi sapatutnyané.\n(1). Pradé wénten jatma lampus sangkaning salah pati, ulah pati lan sakancan ipun kéngin kabakta budal tur kapratéka kadi patut, risampun kamanggala antuk upakara banten panebusan lan pangulapan.\n(2). Jatma lampus sangkaning keni sungkan ila, gering agung lan sapanunggil ipun risampun kaupakara sapatutnyané patut kageseng (makingsan ring geni).\n(3). Yan sampun wénten panamaya ngabén dados kaupakara manut nista, madia, utama.\nSawa deha teruna patut nganggé rurub putih kuning.\nPradé wénten anak istri lampus kantun ngadut manik tan wenang kapenden utawi kageseng sadurung bobotané embas mawastu urip utawi padem, taler tan kalugra mapasah, layoné patut kabedah utawi sang raré kamedalang.\n(1). Pradé kahanan wong lampus ring pakarangan, tegalan, carik utawi genah siosan bilih-bilih genah sinanggeh suci, sang madrebé sawa patut mrayascita genah inucap manut dresta mawaneng asasih pitung rahina.\n(2). Yan pradé wénten jatma séda ring genahé sané kabawos sakadi kecapé ring ajeng yan tan wénten ngélingang (ngangkenin) sasampuné polih pituduh saking Guru Wisésa wenang kapendem. Upakara pamrayascita kaletehan désané kamargiang olih krama Désa Pakraman.\nYan wénten ngangkenin sawa punika sang sané ngangkenin patut keni pangupakara kaletehan désané.\n(3). Yan wénten jatma mawiwit saking Désa Pakraman Kedéwatan tan nganutin pararem désa (tan makrama Désa Pakraman) yan kapendem ring sétra Désa Pakraman Kedéwatan patut kakeninin pananjung batu miwah upakara sané siosan manut pararem.\n(4). Yan wénten krama Désa Pakraman Kedéwatan lampus (padem) tur kapendem ring sétra dura désa, yan wénten pawungu ring prajuru désa utawi banjar, i prajuru patut nyuarayang kulkul tur katedunin olih i krama sanistannyané olih prajuru désa utawi banjar.\nYan pradé tan wénten pawungu ring prajuru, i prajuru tan wenang nyuarayang kulkul tur i krama tan keni kacuntakan (sebelan).\n(5). Yan wénten krama Désa Pakraman Kedéwatan mawiwit saking dura désa lampus (padem) ring wewidangan Désa Pakraman tur kapendem ring sétra dura désa i krama désa patut nedunin ping kalih ngater layoné sanistannyané olih prajuru désa.\n(6). Yan wénten krama Désa Pakraman Kedéwatan lampus tur kaupakara (kaabénang) ring dura désa, krama inucap tan polih patus.\n(7). Yan wénten jatma dura désa jagi kapendem utawi kaupakara (kaabén) ring sétra Désa Pakraman Kedéwatan, jatma inucap patut keni pananjung batu gengnia manut pararem.\n(1). Munguing kacuntakan utawi sebel wantah sakadi ring sor:\nha. Saking bebanjaran kacuntakan salami tigang rahina, saking mapandem utawi ngabén.\nna. Sang madrebé layon kacuntakan 42 rahina (abulan pitung rahina).\nca. Saking sulur pakilitan pakulawargan, tunggal dadia utawi pamrajan kacuntakan 7 (pitung) rahina.\nra. Saking pangapit lan panampa kacuntakan salami 7 (pitung) rahina.\nka. Yan anak alit sané déréng kepus udel, sang madrebé kapatutang kacuntakan 12 (roras) rahina, krama banjaré kacuntakan 3 (tigang) rahina.\nda. Sang nyambut karya pitra yajnya kacuntakan ngawit saking ngwangun ngantos wus makala béji (macaru).\nta. Jatma sané karuron keni kacuntakan 42 (abulan pitung) rahina.\nsa. Yan wénten jatma padem tur kasulubang tan masuara kulkul, pangapit lan panampa kacuntakan 3 (tigang) rahina, krama désa utawi banjar tan keni cuntaka.\n(2). Yan wénten jatma lampus ring sawewengkon Désa Pakraman Kedéwatan tan kalugra nyuarayang kulkul masengker 7 (pitung) rahina sadéréng upacara piodalan ring Kahyangan Tiga nyantos Ida Bhatara masineb. Mungguing pamargin upacara sang lampus kapuputang saking Prajapati.\n(3). Sané tan kenéng cuntaka inggih punika:\nha. Sang Sulinggih utawi Pandita.\nna. Pamangku Kahyangan désa.\n(1). Atiwa-tiwa wénten 4 (petang) soroh luiré:\n1. Nyawa resi utawi nyuasta geni.\n2. Sawa pratéka.\n3. Asti wedana.\n4. Atma wedana.\n(2). Nyawa rsi kalaksanayang antuk ngadegang pangawak duaning tan ngagah utawi sawané tan kakeniang.\n(3). Sawa pratéka kalaksanayang antuk mratéka sawa.\n(4). Asti wedana kalaksanayang antuk mratéka galih utawi asti sawa sané sampun polih kapendem majalaran antuk ngagah.\n(5). Atma wedana ngupakara Sang Hyang Atma mangda acintya ring Ida Sang Hyang Widi.\n(1). Tan wenang mendem utawi nunjel sawa miwah awak-awakan sawa ring karang paumahan.\n(2). Yaning Sang Sulinggih utawi Sadaka jaga kageseng ring palemahan Désa Pakraman minakadi tegalan utawi carik sang anganggén patut ngupakara genahé ring sadurungé, ritatkala ngamargiang muah risampuné wusan pangesengan.\n(3). Yan genah sané kaanggén ngeseng nénten druén sang nganggé pinih riin patut wénten lascarya saking sang madrué karang kasaksinin olih prajuru banjar utawi désa.\nNgabén dedadakan patut kalaksanayang yaning:\nha. Yan ring Désa Pakraman Kedéwatan wénten ngrencanayang piodalan agung minakadin ipun ngusaba désa, ngusaba nini, mlaspas agung lan sapanunggil ipun.\nna. Sangkaning pinunas sang kadukitan tur molihang pamutus prajuru Désa Pakraman utawi banjar malarapan antuk pamutus pararem ring suang-suang banjar.\nca. Pamargin upakara ping kalih pamargin banjar sané mapitulung sang kadukitan manut dresta utamania malarapan antuk pararem banjar suang-suang.\nra. Tan kadadosang nglaksanayang pangabénan dadakan yaning sinalih tunggil krama désané duk rahina punika ngwéntenang upacara Déwa Yajnya utawi Manusa Yajnya, tur sampun ngaturang pawungu ring prajuru Désa Pakraman. Sengker ipun pitung rahina saking tegak piodalan utawi karyané.\nIndik Manusa Yajnya.\n(1). Manusa yajnya inggih punika upacara-upacara darmaning manusa ngawit saking patemoning kama bang kalawan kama putih ring sajeroning garba sang ibu ngantos salamining nyeneng.\n(2). Upacara ring ajeng madudonan sakadi ring sor:\n1. Upacara magedong-gedongan duk ngrempini sang ibu utawi bobotan mayusa tiga nyantos petang sasih.\n2. Upacara raré wawu embas.\n3. Upacara kepus udel.\n4. Upacara risampun roras rahina.\n5. Upacara tutug akambuhan (42) asasih pitung rahina.\n6. Upacara raré mayusa tigang sasih (asambutan).\n7. Upacara raré mayusa enem sasih utawi aoton.\n8. Upacara raré mayusa plekutus sasih utawi tigang oton.\n9. Upacara mapetik rambut.\n10. Upacara tutug duwur utawi ngraja swala wadoné, utawi ngraja singa lanangé.\n11. Upacara mapandes utawi masangih (matatah).\n12. Upacara pawiwahan.\n13. Upacara pawintenan.\n(3). Upacara suang-suang ring ajeng nganutin nista, madia, utama lan kecaping sastra agama miwah catur dresta.\nIndik Buta Yajnya.\n(1). Buta Yajnya inggih punika upacara-upacara pabiakala ring pertiwi, kahyangan, sarwa prani, piranti saha upakara ring bebutan.\n(2). Upakara-upakara pabiakalan ring sarwa prani luiré:\nha. Tumpek Pangarah utawi Pangatag nemoning Saniscara Kliwon wuku Wariga, upakara majeng ring sarwa pepayonan.\nna. Tumpek Andang utawi Tumpek Uyé nemoning Saniscara Kliwon wuku Uyé, upakara majeng ring sarwa ingon-ingon utawi wewalungan.\nca. Tumpek Landep nemoning Saniscara Kliwon Landep, upakara majeng ring sarwa lelandep.\nra. Tumpek Kuningan nemoning Saniscara Kliwoa Kuningan, upakara majeng ring sarwa siwadana.\nka. Tumpek Wayang nemoning Saniscara Kliwon Wayang, upakara majeng ring sarwa reringgitan.\nda. Tumpek Krulut nenoning Saniscara Kliwon Krulut, upakara majeng ring sarwa lelanguan.\nta. Upakara pakala-kalaan manusa manut wiguna sané ketah kabawos pabiakala.\n(3). Upakara-upakara pabiakala ring pertiwi miwah kahyangan lan ring bebutan kawastanin macaru.\n(4). Pacaruan inucap ring ajeng manut nista, madia, utama muwah wiguna kadi ring sor:\nha. Éka sata.\nna. Panca sata.\nca. Panca sanak.\nra. Rsi gana.\nka. Tawur Kasanga.\nda. Malik sumpah.\nta. Tawur agung.\nsa. Masegehan ritatkala Kajeng Kliwon luiré:\n1. Ring natar sanggah utawi pamrajan katur ring Sang Kala Bucari.\n2. Ring natar umah katur ring Sang Buta Bucari.\n3. Ring natar lebuh katur ring Sang Durga Bucari.\n(5). Siosan ring punika kawéntenang upakara yajnya sésa utawi masaiban ritatkala sampun wusan ngrateng ring pawaregan tur sadéréngé ngajengang utawi marayunan.\n(6). Surudan caru minakadi layang-layang mangda kapendem ring genah suang-suang tur leluhun caru inucap mangda katunjel utawi kapendem mangdané nénten ngletehin palemahan.\n(1). Rikala nemuning Tilan sasih Kanem patut kawéntenang pacaruan ring sétra manut dresta.\n(2). Upakara pacaruan inucap kalaksanayang olih krama Désa Pakraman Kedéwatan utaminia upakara ring sétra sané magenah ring kiduling désa. Upakara ring sétra loring désa kalaksanayang olih krama Désa Pakraman Bunutan. Indik prabiannyané katangga olih Désa Pakraman makekalih.\nMungguing palaksanan panyepian tawur Kasanga patut kamargiang sakadi ring sor:\nha. Majeng ring Ida Bhatara patut:\n1. Ring rahina nemuning pangelong ping 13 (telulas) Tileming Kasanga Ida Batara patut malasti manut dresta.\n2. Ring pangelong ping 14 (patbelas) Ida Batara patut nyejer ring Balé Agung.\n3. Ring Tilem Kasangané nyoréyang patut nglaksanayang upacara pacaruan ring pempatan agung.\nna. Padaging upakara kakaryanin olih krama Désa Pakraman ring suang-suang banjar.\nca. Upakara tawur Kasanga manut sakadi ring sor:\n1. Ring Tileming Kasanga kawastanin tawur Kasanga, kalanturang antuk pangrupukan.\n2. Pacaruané manut dresta luiré:\n• Ring pempatan agung upakarané sabates panca sato utawi panca kelud.\n• Ring suang-suang banjar pacaruané sabates panca sanak.\n• Ring suang-suang lebuh manut arah-arahan.\n• Ring tepengan ngrupuk nyoréang palaksanané tan kéngin liwatan ring tengah lemeng utawi tengah wengi.\n• Tata carané ngrupuk mangda pamarginé trepti, katuréksain olih prajuru. Pradé wénten sané mamurug patut keni pamidanda manut pararem.\n(1). Pamargin panyepian nganutin catur brata sakadi ring sor:\nha. Amati geni, teges ipun tan kéngin maapi-api sajawaning:\n1. Sang madrué raré déréng tigang sasih kadadosang wantah ring genah raré inucap.\n2. Sang matepetin anak sungkan kadadosang wantah ring genah sang sungkan.\n3. Sang nruénang layon ring paumahan kadadosang, nanging tan kalugra nyantos masunaran doh kagenah sané siosan.\n4. Ritatkala ngwéntenang upakara yajnya utawi piodalan ring kahyangan pingkalih ring pamrajan kadadosang sakéwala mangda tan masunaran doh kagenah sané siosan.\nna. Amati karya, pitegesnyané tan wenang nyambut karya.\nca. Amati lelungan, teges ipun tan kéngin malelungan utawi medal kamarginé.\nra. Amati lelanguan tan kéngin masuara gora utawi nyuarayang sakancan brana sané matemahan ribut lan suara-suara sané tiosan.\n(2). Brata panyepian sakadi kecapé ring ajeng katilik tur katuréksa olih Pacalang taler kasarengin olih Prajuru ring banjar suang-suang.\n(3). Pacalangé mangda nganggé busana adat lan makampuh poléng.\n(4). Pradé tan manut kadi ring ajeng utawi murug brata panyepian patut katiwakin pamidanda manut pararem.\nRiwus Nyepi kawastanin Ngembak Nyepi. Tatkala irika wau kadadosang lepas ring brata panyepian, saha kadulurin antuk pangaksama suang-suang kulawarga makacihna ngawit déwasa isaka warsa.\nSUKERTA TATA PAWONGAN.\n(1). Pawiwahan inggih punika patemoning purusa kalawan pradana malarapan antuk panunggalan kayun suka cita kadulurin upasaksi sakala kalawan niskala.\n(2). Palaksanaan pawiwahan wénten tigang soroh luiré:\nca. Nyeburin utawi nyentana.\n(3). Pidabdab sang mawiwaha patut:\nha. Sampun munggah deha kalawan teruna (prasida nganutin undang-undang sang ngawewenang).\nna. Sangkaning pada arsa suka cita (tan kapaksa).\nca. Manut kecaping agama utawi tan gamia gamana.\nPamargin pawiwahan inucap ring pawos 74 ring ajeng mangda taler nganutin undang-undang panegarané.\n(1). Parabian sané kapatutang wantah sakadi ring sor:\nha. Kadulurin pawidiwidanan sanistannyané pabyakalan (madengen-dengen).\nna. Kasaksinin olih prajuru-prajuru dinas muah adat.\nca. Kamunggahang sajeroning pailikitan ngatos rawuhing Sang Angawarat.\n(2). Pawiwahan tan kapatutang yaning sakadi ring sor:\nha. Natab upakara sangkaning kapaksa.\nna. Sinalih tunggil tan rawuh utawi tan wénten ring genahé natab.\nca. Nénten wénten ilikita miwah saksi-saksi.\nTatacaraning pawiwahan patut sakadi ring sor:\nha. Pinih riin sang jagi pacang ngwarangang kula warganiya patut mapisedek ring prajuru banjar sané pacang maritatas manut tan manut kadi drestaning pawarangan.\nna. Salantur ipun yan pamarginé parorodan wantah sakadi ring sor:\n1. Kaluwargan sang lanang patut pinih riin mapilaku ring reraman wadoné antuk duta sakirangnyané kalih diri tur tan kéngin liwatan ring arahina.\n2. Risampm reraman wadoné pingkalih kulawargannyané nrima panglukuané tur kasaksinin antuk prajuru désa utawi dinas, salantur ipun i prajuru patut nepak kulkul cihna pawiwahan. Panepaké tan kéngin langkungan ring arahina tur nyobyahang pariindiké ring warga désa utawi banjaré.\n3. Yéning tan nrima panglukuané kéngin netes mangda kasarengin olih prajuru adat lan dinas manut drestaning netes.\n4. Panetesan kamargiang ring paengkeban anténé tur risampun sang anténé nyihnayang pada suka cita kasaksinin antuk prajuru banjar utawi désa wewidangan paengkeban anténé, reraman nadoné tan wenang ngambil pianaknyané.\n5. Rikala netes patut sang netes matemu pada arep ring sang sané katetes.\nca. Pamargin pepadikan patut kamanggala antuk pakrunayan manut dresta.\nra. Pamargin nyeburin utawi nyentana, manut kadi ring ajeng sakéwanten sang istri mawak purusa miwah sang lanang mawak pradana.\n(1). Piteges pawisahan patut sang lanang marabi adiri taler sapunika sang istri.\n(2). Yaning sang lanang pacang marabi langkungan ring adiri patut masadok ring sang rumawos.\nPradé wénten salah sinunggil kramané gamia gamana, drati krama (mamitra galang) patut kasisipagn tur katiwakin pamidanda manut sastra agama.\n(1). Pawiwahan sangkaning pada lila, sané ngambil singgihan, patut kadulurin antuk upacara pati wangi.\n(2). Yan lanangé saking wangsa singgihang tur wadoné sudra wangsa patut wadoné kagentosin wasta antuk pungkusan rabi manut dresta.\nPawiwahan saking pabinayan agama, sadurung upacara pawiwahan kamargiang, patut kariinin antuk upacara widi widana mantuké sang magama tiosan ring agama Hindu sané mateges upakara "Suddhi Wadani".\n(1). Pawiwahan sida wusan malarapan antuk palas marabian, utawi sinalih tunggil padem.\n(2). Wusan marabian sangkaning sinalih tunggil lampus utawi padem mapiteges balu.\n(3). Palas marabian sangkaning wicara pracihna tan tumus sukacitaning panuggalan idep alaki rabi mapiteges nyapihan.\n(4). Sang palas marabian manut ring angka (3) patut atur supéksa ring Sang Rumawos, wastu tinas apadang pamutus kabawos nyapian. Salantur ipun i prajuru patut nyobyahang kawéntenannyané ring krama désa, tur kakeninin pamidanda manut pararem.\nSulur palas marabi pradé sinalih tunggil anyasar laku, cédangga, wirosaning laku, matilar tan pasadu miwah setata wak parusya tan prasida adung malih miwah siosan manut undang-undang panegarané.\nPradé riwekasan sang palas marabian kacihnayang adung malih patut:\nha. Nglaksanayang pawiwahan tur kawidi widana malih manut upacara pawiwahan.\nna. Keni pamidanda nikel saking palasé, pamarginé inucap kawastanin tulak wali.\n(1). Balu kabinayang dados:\nha. Balu luh wit sentana (balu rajeg) miwah balu luh boya sentana.\nna. Balu muani kapurasa muah balu muani nyeburin (boya sentana).\n(2). Swadarmaning balu inucap patut:\nha. Ngamanggehang pati brata tan kéngin ngamargiang paradara utawi dratikrama.\nna. Nguasayang waris pagunakaya tan kéngin ngadol, ngadéang, makidihang sajawaning polih kabébasan saking pianak utawi pakulawargannya pradé pianaké kantun alit-alit.\nca. Kéngin ngidih sentana pradé sampun wénten pidabdab sadurung sinalih tunggil lampus saha kabébasang antuk kulawarga sinanggeh kapurusa.\nra. Balu muani nyeburin kawéhin mawiwaha malih pradé sampun polih paigum saking pianak deha utawi teruna utawi kulawargan kapurusa.\n(1). Balu tan pageh luiré:\nha. Drati krama/para dara.\nna. Matilar saking paumahan tan pasadok jantos 6 (nem) sasih.\nca. Lémpas ring swadarmaning balu tan prasida ngeséhin solah, setata tungkas arep ring pituduh pakulawargan kapurusa sané patut.\n(2). Yaning macihna kadi ring ajeng manut tri pramana wenang balu luh boya sentana muah balu muani nyeburin kéngin:\nha. Kaulihang antuk kulawargan kapurusa tur tan kéngin makta pagunakaya.\nna. Tan polih upon waris.\n(3). Pradé balu inucap pageh, kaékan-ékan antuk kulawarga kapurusa kéngin polih pahan pagunakaya.\n(1). Munguing sentana wénten kalih sorih luiré:\nha. Prati sentana.\nna. Sentana peperasan.\n(2). Prati sentana inggih punika sentana sané metu saking pawiwahan sané kaloktah kaucap oka.\n(3). Pradé pawiwahané tan ngwetuang oka (tan madrebé prati sentana) kéngin ngidih sentana antuk upasaksi sakala niskala kawastanin sentana peperasan.\n(1). Meras sentana manut dudonan patut makacihna arta brana (pamelin basan buat) saha mapasaksi sakala niskala.\n(2). Sapasira ugi pacang ngidih sentana (meras) patut masadok ring prajuru banjar sanistannyané 3 (tigang) sasih sadéréng upacara pamerasan.\n(3). Prajuru patut nyobyahang indik parencanaan punika ring krama banjar utawi désané.\n(4). Yaning wénten sinalih tunggil krama désa utawi banjar sané mapikarsa nénten manut ring parencanaan sang jaga mameras, upacara pamerasan durung dados kamargiang. Yaning sampun pada gilik saguluk, sinalih tunggil kulawargannya wenang ngatur supéksa ring Sang Rumawos mangda kaicénin pamutus. Yaning sajeroning tigang sasih (105 rahina) tan wénten atur supéksa ring Sang Rumawos (Pengadilan Negeri), meras sentana manut dudonan sinanggeh sampun sah polih rawos gilik saguluk saking krama banjar utawi désa.\n(1). Pamerasan sinanggeh sampun pastika risampun macihna:\nha. Mawidi widana.\nna. Kasaksinin prajuru adat miwah dinas.\nca. Kasobyanang ring paruman banjar utawi désa.\n(2). Kéngin taler kakaryanang sualapatra utawi ilikita pastika ring sang ngawewenang.\n(3). Sang patut kaperas anggén sentana patut sakadi ring sor:\nha. Jatma sané magama Hindu.\nna. Papernahan nedunang saking sang meras.\nca. Kulawarga saking purusa sané pinih nampek, yan tan wénten dados sané dohan, yan taler tan wénten, dados saking predana, yan taler tan wénten dados sakama-kama.\n(4). Kéngin ngangkat sentana langkungan ring adiri menawita lanang-lanang, istri-istri utawi lanang istri.\n(1). Pradé wénten sinalih tunggil krama désa madrebé putra kembar lanang istri utawi buncing tan kéngin ngenahang ring pempatan agung utawi ring sétra. Kulawargannya patut nglaksanayang upacara yajnya macaru ring paumahan.\n(2). Krama banjar patut nglaksanayang upacara yajnya macaru ring banjarnya, krama Désa Pakraman nglaksanayang upacara yajnya macaru ring Désa Pakraman. Ageng alit utawi warna upacara yajnya manut pituduh sang sulinggih.\n(1). Warisan inggih punika tetamian arta brana saha ayah-ayahan ngupadi kasukertan sakala niskala saking kaluhurannya marep ring sentanannya. Warisan kéngin marupa:\nha. Drué tengah.\nna. Pamrajan, panti, paibon lan sapanunggil ipun.\nca. Muah arta brana siosan, utawi utang piutang druén sang lampus.\n(1). Sang sané patut ngwarisin utawi ahli waris luiré:\nha. Prati sentana purusa.\nna. Sentana rajeg.\nca. Sentana peperasan.\n(2). Pradé tan wénten sakadi ring ajeng sané sinanggeh ahli waris luiré:\nha. Turunan purusa pernah munggahang.\nna. Turunan purusa pernah kasamping.\nSwadarmaning ahli waris patut:\nha. Nrima saha nguasa tetamian saking leluhurnya minakadi ngrempon sanggah, pura lan sapanunggil ipun.\nna. Nyledii ayah-ayahan pawaris.\nca. Ngabénang pawaris.\nra. Naurin utang-utang pawaris.\n(1). Pangepahan warisan manut sakadi ring sor:\nha. Risampun kalaksanayang pitra yajnya mantuk ring sang pawaris, muah kataur utang-utangnya sami.\nna. Para ahli waris polih pah-pahan pada saking pagunakayan sang pawaris.\nAhli waris tan polih pah-pahan yaning:\nha. Sampun tan malih nganutin darmaning agama Hindu miwah nilar kawitan.\nca. Sentana rajeg késah mawiwaha muah prati sentana nyeburin sané kabawos ninggal kedaton.\n(1). Pradé boya ahli waris kéngin mauponin kéwanten manut dudonan:\nha. Sentana luh salami déréng marabian.\nna. Balu luh (boya prati sentana) wiadin balu nuani (nyeburin) salami ngamargiang swadarmaning balu.\nca. Mulih deha wiadin teruna.\n(2). Pawaris kéngin maweweh (ngewéhin) rikala maurip pinaka:\nha. Jiwa dana utawi tetatadan utawi bekel makacihna paweweh tetep ring pianak sané késah mawiwaha.\nna. Pangupa jiwa, paweweh pawaris maka upon-upon kémawon.\nca. Pedum pamong/raksa, pahan waris tatkala pawaris kantun maurip.\nPradé sajeroning pakulewargannyané wénten ahli waris langkungan ring adiri patut:\nha. Kawéntenang paigum indik pedum waris inucap.\nna. Yaning tan prasida wenang nunas tetimbang ring prajuru désa.\nca. Yaning taler tan prasida gilik saguluk wenang nunas pamutus ring sang rumawos.\nPradé wénten karang kaputungan, prajuru wenang mawosin saha nuréksa sila-sila muah sulur pakulawargan sang kaputungan tur nibakang pamutus sakadi ring sor:\nha. Nyerahang waris sang kaputungan ring ahli waris sakéng kapurusa.\nna. Yaning tan wénten kadi ring ajeng wenang kaambilang saking pradana.\nca. Yaning taler tan wénten dados sakama-kama nanging krama sané magama Hindu tur saking banjar inucap.\nWICARA LAN PAMIDANDA.\n(1). Sané wenang mawosin minakadi mutusang wicara ring désa utawi banjar luiré:\nha. Kelihan Banjar, yaning sang mawicara tunggal bebanjaran.\nna. BenDésa Pakraman pradé sang mawicara mabinayan bebanjaran.\n(2). Pradé sang mawicara tan wénten cumpu ring tatacaraning klihan mawosin, kadadosang nunas bebandingan ring BenDésa Pakraman.\n(3). Yan taler tan wénten cumpu ring tatacaraning BenDésa Pakraman, kéngin nunas bebandingan ring sang rumawos utawi sang ngawewenang.\n(1). Sahanan wicara sané makawiwit kacorahan lan sakaluiré, miwah sané sinanggeh nungkasin daging awig-awig, pararem miwah pasuaran banjar utawi désa patut kabawosin premangkin tan nyantos pasadok.\n(2). Sajaba wicara sakadi ring ajeng patut nyantosang pasadok sang nunas bawos.\n(3). Panepasé mangda pastika nyantenang iwang patut malarapan tri pramana (saksi, ilikita, bukti), saha tan maren nepék ring catur dresta.\n(1). Désa utawi banjar wenang niwakang pamidanda ring warga désa sané sisip.\n(2). Paniwak inucap kalaksanayang olih BenDésa Pakraman utawi Klihan Banjar nunggal-nunggal utawi sinarengan manut dudonan.\n(3). Agung alit pamidanda manut sor singgih kasisipan tan maren ngupadi darma kaolas-arsan pinih ajeng, maka buatan kasudamalan désa.\n(4). Bacakan pamidanda saka luiré:\nha. Danda arta muah panikel-panikelnya.\nna. Nunas pangampura (nyuaka iwang).\nca. Upakara panyangaskara.\nra. Kanorayang makrama.\n(5). Jinah utawi arta brana pamidanda ngranjing dados drué désa utawi banjar. Pamidanda sangkaning bebandingan kaepah dados kalih, apahan ngranjing ka banjar lan apahan ngranjing ka désa.\n(1). Rikala pawanengan ngamedalang jinah pepeson utawi urunan, dedandan utawi dedosan, yaning celed ring wewanengan sané sampun kauwéhin, mawaneng asangkepan nénten kataur patut keni pamidanda nikel.\n(2). Risampun nikel mawaneng malih asangkepan taler tan kataur patut kapakélingin antuk darma olas asih, pradé taler tan satinut, malarapan antuk cecidran ageng alit utangé kacirénin pacang karampag, risampun wénten tigang rahina saking kacirénin taler tan naur patut karampag.\n(3). Risampun polih pawanengan malih tigang rahina saking karampag arta brana sané karampag tan katebas patut kalélang.\nYaning pangargan arta brana inucap langkungan saking hutangnyané salebihnyané patut kawaliang ring sang karampag.\n(4). Tatacara ngrampag:\nha. Kalaksanayang olih prajuru kasarengin olih krama banjar utawi désa sakirangnyané 2 (duang) diri pinaka saksi.\nna. Tan dados ngrampag sahanan brana sané kainggilang manut agama miwah ngamademang pangupajiwa sang karampag.\nca. Pradé sang karampag ngalangin pamargin rerampagan patut kaaturang ring sang ngawewenang.\n(1). Nguah-nguuhin awig-awig puniki kalaksanayang antuk paruman désa.\n(2). Paruman inucap mangda marupa pakarsan i krama désa.\n(3). Pamutus bawos mangda gilik saguluk.\n(4). Yan tan gilik saguluk patut kawéntenang cacah suara krama.\n(5). Awig-awig puniki wawu dados kauwah-uwuhin yaning 2/3 (dua pah telu) sakéng krama sané masuara satinut.\n(1). Awig-awig puniki mawasta Awig-awig Désa Pakraman Kedéwatan.\n(2). Awig-awig puniki kamargiang ngawit kararemin.\n(1). Sakaluiring sané wénten sadurungnya patut kaanutang ring daging awig-awig puniki.\n(2). Sakaluiring sané durung kabawos utawi kasurat sajeroning awig-awig puniki patut kalaksanayang manut tatacara sané sampun ketah mamargi maduluran antuk pararem-pararem.\n(1). Awig-awig puniki kararemin duk rahina Buda Kliwon, wuku Dunggulan, sasih Kasanga, Isaka warsa siyu sanga enem belas, tanggal maséhi 6 April 1994, ring Pura Désa Kedéwatan.\n(2). Tur kalingga tanganin olih BenDésa Pakraman, Klihan-Klinan Banjar sawewengkon Désa Pakraman Kedéwatan muah Prabekel Kedéwatan lan camat Ubud maka saksi-saksi.\nSang nglingga tanganin:\n(Sang Nyoman Malén)\nBanjar Kedéwatan. Banjar Kedéwatan Anyar.\n(I Nyoman Roji) (I Madé Sarda)\nKepala Désa Kedéwatan. Camat Ubud.\n(I Wayan Sutéja) (Drs. Ida Bagus Ngurah Gedé)\nMengetahui dan telah dicatatkan\nPada tanggal : 15 Pebruari 1995.\nN o m o r : 04 tahun 1995.\nBupati Kepala Daerah Tingkat II Gianyar.\nTjokorda Gdé Budi Suryawan, SH.\nLepihan: Padruén Désa Pakraman Kedéwatan.\nTANAH CARIK LAN TEGALAN:\n1. Tanah-tanah palaba pura luiré:\nha. Tanah laba Pura Dalem Dasar mrupa:\nTanah carik, ring subak Kedéwaan, pipil no:16, persil no:28, klas I, jebarnia 32,00 are,\nWatesnia inggih punika:\n® sisih lor tanah druén Gusti Kompyang Gembrong.\n® sisih wétan tlabah.\n® sisih kidul tanah druén I Repen.\n® sisih kulon linggih Pura Dalem Dasar.\nna. Tanah laba Pura Dalem Swargan marupa:\n1. Tanah carik, magenah ring subak Kedéwatan, sértipikat no:B.8357113, pipil no:15, persil no:9sp, klas II, jebarnia 20,00 are.\n• sisih lor: tanah padruén I Pangus.\n• sisih wétan margi.\n• sisih kidul margi.\n• sisih kulon tanah padruén I Klepus.\n2. Tanah carik magenah ring subak Kedéwatan, sértipikat no:B.8357114, pipil no:15, persil no:11sp, klas II, jebarnia 13,30 are.\n• sisih lor tanah pakarangan désa (PKD).\n• sisih kidul tlabah.\n• sisih kulon margi (tlabah).\nca. Tanah laba Pura Puseh.\n1. Tanah carik, magenah ring subak Lungsiakan, sértipikat no:B.8357171, pipil no:181, persil ro:23, klas I, jebarnia 7,35 are.\n• sisih lor tanah laba para.\n• sisih kidul tanah druén I Kerta.\n• sisih kulon tanah laba Pura Mascéti.\n2. Tanah carik, magenah ring subak Lungsiakan, sértipikat no:B.8357172, pipil no:181, persil no:23sp, klas I, jebarnia 29,10 are.\n• sisih lor tanah laba Pura Désa.\n• sisih wétan tlabah.\n• sisih kulon margi (tlabah) .\nra. Tanah laba Pura Désa.\n1. Tanah tegalan, magenah ring Banjar Kedéwatan, sértipikat no:B.8357053, pipil no:129, persil no:lldp, klas III, jebaria 41,85 are.\n• sisih lor tanah druén Sang Ketut Kebit.\n• sisih wétan linggih Pura Désa.\n• sisih kidul tanah druén I Geder.\n• sisih kulon tlabah.\n2. Tanah carik, magenah ring subak Lungsiakan, sértipikat no:B.8357169, pipil no: 180, persil no:22sp, klas I, jebarnia 1,20 are.\n• sisih lor tanah laba Para Désa.\n• sisi wétan margi.\n• sisih kidul tanah laba Pura Puseh.\n• sisih kulon tanah laba Pura Désa.\n3. Tanah carik, magenah ring subak Lungsiakan, sértipikat no:B.8357170, pipil no:180, persil no:22sp, klas I, jebarnia 31,80 are.\n• sisih lor tanah druén I Wayan Keresa.\n2. Tanah-tanah bukti luiré:\nha. Tanah bukti Pamangku Pura Dalem Dasar marupa:\n1. Tanah bukti Pamangku Pura Dalem Dasar marupa: tanah carik, magenah ring subak Pacekan, pipl no:200, persil no:45, klas II, jebarnia 20,00 are.\n• sisih lor tanah druén I Aget.\n• sisih wétan tanah druén I Cekug.\n• sisih kidul tanah druén Nang Gaberig (I Ginas).\n• sisih kulon tanah druén I Narji.\n2. Tanah bukti Pamangku Pura Dalem Suargan lan bukti Bendésa Kedéwatan marupa tanah carik, persil no:6 sdj, klas II, jebarnia 50,5 are, magenah ring subak Kedéwatan pinarah kadadosang kalih.\n• sisih lor tanah druén Sang Nyoman Pecok.\n• sisih wétan tanah druén I Sarda.\n• sisih kidul tanah bukti mangku Pura Puseh lan mangku Pura Désa.\n• sisih kulon tanah druén A.A. Cetig lan tanah druén I Mangkreg.\n3. Tanah bukti Pamangku Pura Puseh lan tanah bukti Pamangku Pura Désa/Balé Agung, marupa tanah carik magenah ring subak Kedéwatan, persil no:7 sdj, klas II, jebarnia 37 are, kapinarah kadadosang kekalih.\n• sisih lor tanah bukti Mangku Dalem lan Bendésa Kedéwatan.\n• sisih wétan tanah druén I Rana.\n• sisih kulon tanah druén I Tomlos.\nna. Tanah bukti Bendésa.\n1. Tanah bukti Bendésa Kedéwatan Anyar marupa: tanah carik magenah ring subak Pacekan, pipil no:199, persil no:39, klas II jebarnia 15,00 are.\n• sisih lor tanah druén I Geliwir.\n• sisih kidul tanah druén I Celos.\n• sisih kulon tanah druén I Laut.\n2. Tanah bukti Bendésa Kedéwatan.\nWantah sakadi ring ajeng.\n3. Tanah-tanah tiosan luiré:\nha. Tanah ring Tegal Suci, marupa tanah tegalan, magenah ring Banjar Kedéwatan pipil no: 8, klas III, jebarnia 50,00 are.\n• sisih lor margi.\n• sisih wétan SD no: I Kedéwatan.\n• sisih kidul tanah sang Nyoman Canging.\n• sisih kulon tanah druén I Munut.\nna. Tanah carik (panukar tanah Tegal Suci) ring subak Pacekan, pipil no: 195, klas II, jebarnia 20,00 are.\n• sisih lor tanah laba Pura Ubud.\n• sisiti kidul tanah bukti Mangku Payogan.\nca. Tanah tegalan magenah ring Banjar Kedéwatan, jebarnia 8,00 are persil no: --, Klas: --.\n• sisih lor tanah karang I Pageh.\n• sisih wétan tanah druén I Pageh.\n• sisih kidul tanah laba Pura Dalem.\n• sisih kulon margi.\nra. Tanah ring wétan linggih Pura Dalem Samplangan (Para Mrajan), marupa tanah tegalan pipil no: --, klas: --, jebarnia 25,00 are.\n• sisih lor tanah karang druén Sang Nyoman Lojor.\n• sisih kidul tanah karang druén I Repot.\n• sisih kulon linggih Pura Dalem Samplangan.\nka. Tanah ring loring Pura Taman Sari, marupa tanah tegalan magenah ring banjar Kedéwatan, pipil no: --, klas: --, jebarnia 15,00 are.\n• sisih lor tlabah.\n• sisih kidul linggih Pura Taman Sari.\nDiposting oleh Mustika Pangestu di 08.02\nAnonim 23 Desember 2009 01.03\nDalam melaksanakan awig awig harus disertai dengan kesungguhan hati dan tekad yang kuat dari prajuru sehingga akan tercapai masyarakat yang tertib, bisa diajak rembug supaya tidak terjadinya "suryak 1000", tindak yang salah dan bimbing mereka dan berikan apresiasi kepada mereka yang telah memahami isi awig awig itu sendiri!!\nannissa 16 Mei 2010 05.55\nsaya ingin menanyakan apakah dalam awig-awig ini membahas tentang hukum waris yang ada di desa pakraman kedawatan tersebut? trima kasih\nSesungguhnya akan lebih bijaksana apabila telah disepakati perareman yang baru, hendaknya pawos yang lama di update lagi sehingga kalau materi sudah online, pembaca tidak akan bingung mengartikannya, seperti pawos 64 Pawos 64.\nDan di Pekraman sudah disepakati kalau ada orang yang meninggal, kecuntakaan disepakati 1 (satu) hari, setelah selesai dari setra dan disirati dengan tirta prayascita dari griya, dan esoknya sudah biasa bisa ke Pura Pura.\nDan diharapkan prajuru yang terhormat harus tidak memandang kulit atau warna dalam menentukan keputusan tersebut, sehingga dapat dihindari pekrimik dari masyarakat, dan saya melihat trend saat ini justru yang berpendidikan dan yang punya wawasan luas akan enggan untuk menyampaikan pendapatnya, sehingga prajuru harus jeli menyikapinya dan diharapkan berhati-hati.


Barak - kamus bahasa bali\nbarak (Seraya, Tenganan, Batununggul, Kedisan, Sukawana, Semanik, Belimbing, Bantiran, Tigawasa); bahag (Sembiran)\nBarak lan putih warnan bendran tiange.\nRed and white are the colors of my flag.\nAjengan niki pinih lumbrah ring Indonesia utawi Ubud. Nasi goreng dados katumbas ring warung-warung ring wewidangan Desa Ubud rasannyane lian-lian, tergantung sire sane ngadonang. Nasi goreng bahan-bahannyane inggih punika: nasi putih kacampur antuk basa-basa (tabia, bawang, kesuna, mica) tur kagoreng ring lengis nyuh kadagingin be siap/celeng, uyah, taluh, jukut. Yening kayun, dados masih katambahin saos apang warnanyane barak.\nYening ida dane malancaran ring Ubud, sampunang lali ngajeng nasi goreng. Tur hotel-hotel prasida nyediang nasi goreng anggen breakfast tamunyane (takenin manten hotel ring tongos ida dane nginep)\nIn Balinese: Matakon Siti Patimah teken I Kedis Nuri, “Ih Kedis Nuri, bungane barak tenenan anggo gena melah?”\n“Ih Siti Patimah, lamun iba tuara nawang ne suba bungane ane dadi anggon ngurip sarwa mati.”\nMara keto abetne I Kedis Nuri, lantas alapa bungane teken Siti Patimah, lantas nakonang tongos bangken beline.\nIn Indonesian: Kemudian diberitahu oleh Si Burung Nuri. “Di sana di samping pintu ia dibunuh, namun jasadnya mungkin telah habis dimakan penjaga”.\nIn Balinese: Pajalanne srayang sruyung, matane barak, lan omonganne ngacuh.\nIn Balinese: Woh-wohan mawarna barak dadi ajeng.\nIn English: Red fruits can be eaten.\nIn Indonesian: Buah-buahan yang berwarna merah boleh dimakan.\nIn Balinese: Sabilang wai sarasa redite, tanggale taler sahasa makejang barak.\nIn Balinese: Akéh krama Baliné sané manggehang indik sang sané katibén kacacar punika pateh makadi awaknyané panes miwah wénten bintik barak ring awaknyané.\nIn Balinese: Basangne kebus, matanne barak, lantas masusupan ka tengah alase.\nIn Balinese: Sekadi nyugut tabia barak sane paling lalahe.\nIn Balinese: Bé ané sai bakatangan baan timpal tiangan madan bé nila, kuyuh, simbuh, kawes, jair barak, ada masi ané maan kaper.\nIn Balinese: Wangunan Puri kawangun duk warsa 1686, nganggen batu bata barak pinaka dasar wangunan taler maraab duk.\n- Place Puri Pemecutan\nOther forms of "barak"\nWarna, Getih, Putih, Kuning, Gadang, Pelung, Selem, Poleng


FIFORLIF ABE PRINGGABAYA NTB ® Solusi Fiforlif\nFIFORLIF ABE PRINGGABAYA NTB\nDapatkan segera, Fiforlif Abe Pringgabaya Ntb. Jika kamu mempunyai permasalahan pada Berat Badan, BAB tidak lancar, kolesteraol, perut buncit dan ingin langsing secara sehat, produk Fiforlif Abe Pringgabaya Ntb - Fiforlif cocok untuk kamu konsumsi.\nFIFORLIF ABE PRINGGABAYA NTBREAD\nFIFORLIF APOTIK DI PRINGGABAYA NTBREAD\nFIFORLIF ASLI PRINGGABAYA NTBREAD\nJUAL FIFORLIF DI PRINGGABAYA NTBREAD\nDISTRIBUTOR RESMI FIFORLIF PRINGGABAYA NTBREAD\nFiforlif Abe Banggae Sulawesi Selatan\nAturan Minum Fiforlif Peudawa Nad\nFiforlif Abe Maros Utara Sulawesi Selatan


Kruna aran - Wikipédia\nKruna aran utawi nomina inghih punika kelas kruna sané nganikayang aran saking jadma, genah, utawi samian aran miwah samian sané kaaranin. Kruna aran kakepah dados kalih inggih punika:\nKruna Aran Sekala antuk paindikan sané prasida kauningin ngangggé panca indra (sekadi buku, potlot, tiuk, msl).\nKruna Aran Niskala antuk aran nganikayang indik wantah prasida saking manah (sekadi tresna, seneng, lila, msl).\nTiosan punika, soroh kruna puniki taler prasida kapupulang manados kruna aran kusus utawi aran raga (proper noun) miwah kruna aran ketah utawi aran soroh (common noun). Kruna aran raga punika kruna aran sané ngawakilin indik katentu (sekadi Bali utawi Wayan), asapunika kruna aran ketah wantah sawalik nyané, nganikayang indik kelas entitas (sekadi nusa utawi jadma).\nKruna aran yéning manut cecirennnyane prasida kacingakin saking tigang sisi inggih punika, sisi semantis, sintaksis taler sisi wangunnyane. Kruna aran punika yéning kacingakin saking kelas léksikal gramatikal ngelah ciri sekadi puniki:\nwasa sambung sintaksis\nwénten prasarana kusus antuk nganikayang artos katunggalan utawi artos kaakéhan\nYening kacingakin saking sisi semantis, kruna aran madué ceciren sakancan kruna sané maosang indik jadma, beburon miwah napi sané prasida kaaranin. Punika mawinan, kruna-kruna sakadi meong, jaran, bingin, guru, msl ngranjing kruna aran. Yening kacingakin saking sisi sintaktisnyane, kruna aran madué ceciren sakadi: Yening ring lengkara, sané predikatnyane marupa kruna kria, kruna aran ketah dados jejering lengkara, panandang lengkara, miwah dados palengkap. Yening rereh imbanyane ring lengkara Wayan malajah apang énggal dueg, kruna "wayan" punika ngranjing kruna aran sané madué kawigunan dados jejering lengkara. Kruna aran, ketahnyane kasarengin olih kawéntenan kruna kahanan yéning maosang indik lengkara. Kawéntenan kruna kahanan bisa manten langsung utawi wénten kruna panyambung "ane", minakadi buku daki, utawi buku ane daki.\nCara pawangunan krunaUah\nSaking pahan nyané, nomina prasida kakepah mawit morfologi kruna nyané manados nomina akah, sadrana, nénten tuunan, nomina tuunan maimbuhan, nomina tuunan maulang, miwah nomina majemuk taler jangkepan.\nNomina akah kadiri antuk satunggal morfém akah, sané maaksara asiki nganti akéh. Punika nomina tuunan maimbuhan kadiri saking morfem akah miwah afiks derivatif. Sekadi nomina jadma sané makarya utawi maparilaksana taler piranti antuk makarya, morfem prasida kawangun sekadi puniki: pe- + tani = petani (pakaryan), ma- + tani = matani (ngamargiang pakaryan). Nomina ring tingkat pinih duur punika nomina majemuk maartos aran mieah nomina maartosan aran, sekadi ibu + kota = ibu kota, miwah juru + tulis = juru tulis.\n↑ Putu Yuliastuti, Kruna Basa Bali, kaakses 22 Agustus 2020\n↑ Sulaga, I Nyoman, dkk (1996). Tata Baku Bahasa Bali. Denpasar: Pemerintah Provinsi Daérah Tingkat I Provinsi Bali. p. 223. ISBN 9794597031.\nKapolihang saking "https://ban.wikipedia.org/w/index.php?title=Kruna_aran&oldid=117649"\nKaping untat kauhin ring 25 Januari 2022, galah 12.12\nKaca puniki kaping untat kauah ri tatkala 12.12, 25 Januari 2022


Gold Star Ring With Coppminimalist ringe r Band, Pminimalist ringe wtminimalist ringe r Ring, Star Jminimalist ringe wminimalist ringe lry, Cminimalist ringe lminimalist ringe stial Ring, Stacking Ring, Stackablminimalist ringe Ring, Coppminimalist ringe r Platminimalist ringe d Pminimalist ringe wtminimalist ringe r, Star RingThis gold star ring with coppminimalist ringe r band is madminimalist ringe with a small gold star and a, antiquminimalist ringe d, coppminimalist ringe r platminimalist ringe d, pminimalist ringe wtminimalist ringe r band with a lightly hammminimalist ringe rminimalist ringe d finish. Thminimalist ringe star has bminimalist ringe minimalist ringe n carminimalist ringe fully rivminimalist ringe tminimalist ringe d to thminimalist ringe pminimalist ringe wtminimalist ringe r ring basminimalist ringe , and has bminimalist ringe minimalist ringe n sminimalist ringe alminimalist ringe d to protminimalist ringe ct against tarnish. This cminimalist ringe lminimalist ringe stial ring looks grminimalist ringe at alonminimalist ringe or stackminimalist ringe d! Ring sizminimalist ringe s currminimalist ringe ntly availablminimalist ringe : - Sizminimalist ringe 7 This listing is for ONE RING. For morminimalist ringe variations of this cross ring or to viminimalist ringe w morminimalist ringe of our rings, plminimalist ringe asminimalist ringe visit: https://www./shop/zminimalist ringe ncrminimalist ringe ations04?sminimalist ringe ction_id=5007875&rminimalist ringe f=shopsminimalist ringe ction_lminimalist ringe ftnav_5Plminimalist ringe asminimalist ringe visit our shop homminimalist ringe pagminimalist ringe for coupon codminimalist ringe s, upcoming salminimalist ringe s, policiminimalist ringe s and spminimalist ringe cial announcminimalist ringe mminimalist ringe nts: https://www./shop/zminimalist ringe ncrminimalist ringe ations04\nRed Statement Necklacecustom necklace, Beaded Acrylic Necklacecustom necklace, Multi Strand Necklacecustom necklace, Chunky Necklacecustom necklace, Gift For Her - Verti\nstatement necklace, Brown Black Wood Statement Necklace Chunky Wooden Necklace - Cubist\nsilver earrings, Sterling Silver Heart Earrings with Red Enamel Heart


Video Jepang Selingkuh Sama Adik Ipar - PornFun\nVideo Jepang Selingkuh Sama Adik Ipar\nYou are watching video jepang selingkuh sama adik ipar porn video uploaded to Jepang porn category.\nRecent trends similar to Video Jepang Selingkuh Sama Adik Ipar:\nWelcome to Video Jepang Selingkuh Sama Adik Ipar porn tube videos page at PornFun5.com, as you see we have many videos that looks similat to Video Jepang Selingkuh Sama Adik Ipar which you watch online or even download this porn to your phone or PC. So don`t be shy search for more porn tube videos you like and watch them free and PornFun5.com porn site, also you may share Video Jepang Selingkuh Sama Adik Ipar page with your friends or may be bookmark it both will be nice for us.


Sang Lutung tekén Sang Kekua - Suara Saking Bali\nHome / Satua Bali / Sang Lutung tekén Sang Kekua\nSang Lutung tekén Sang Kekua\nBali 00:57 Satua Bali\nAda jadma pepondokan ajaka tetelu luh muani tekén pianakné luh bajang aukud, geginanné tuah matetanduran palawija, nanging ia tuara taén mupuang pikolih tetanduranné, wiréh karosiahan baan bojog. Lantas sadaya-daya pesuanga anggona ngejuk bojog ento, ia ngaé santeb, umpanina baan jagung. Sedeng bojogé ento pada tuun ngalih amah, ada abesik né paling gedéna gegéson nyagjagin jagungé. Mara jagungé kajemak, pacuntil santebé macuatan, santebé lantas ulung matangkeban, bojogé sépanan mlaib énggalan katekepin baan santebé. I pepondokan ngenot santebé matangkeban, énggal ia manyagjagin, dapetanga santebé ngamah.\nRaris bojogé kacangkling, nyadia bakal tampaha nyanan nyanjaang, laut pejanga durin kubuné, tekepina baan guungan. Suba lingsir teduh i pepondokan luh muani répot ngaé bakal basa di paonné. Disubané pragat reracikanné lantas pianakné ngulig di batu boréhané.\nGelisang satua sagét pesu Sang Kekua uli batan bantangé nyadia tuun ka pangkungé. Sang Lutung laut macekohan, Sang Kekua laut ia nolih tur ia nyagjag manelokin sambilanga matakon. Patakon Sang Kekua, “Héh cai Sang Lutung, ento ngudiang cai dini?”\nMasaut Sang Lutung, “Apa tawang cai, kai lemesina tundéna nganggon kurenan anaké luh ané ngulig boréh ento, tekén bapanné. Kai tusing nyak, buina tusing pesan ada nyet makurenan, masih kai lemesina tur cangklinga, tekepina baan guungan, bakal panganténan nyanan petengé. Nanging nyen cai ada nyet, dadi masih cai nyilurin awaké, kéwala di panauran cainé masih awaké undang.” Sang Kekua lebihan kenehné nyak tur masaut, “nah yan tuah dadi silurin, depang awaké nyilurin cai.”\nMasaut Sang Lutung. “Nah ungkabang guungané, lusin panyangklingan awaké, nyanan cai bakal cangkling, bakal tekepin dini, apanga kadéna awaké.” Sang Kakua kendel kenehné gupuh ia ngelusin panyangklingan Sang Lutung.\nDi subané Sang Lutung pesu, laut Sang Kekua kacangkling lima-batisné, katekepin baan guungan tur kateteh baan rimbagan, nglaut ia makaad mingkel-mingkel kedék sakéng lega nyetné, lantas ia menék di punyan kayuné sambilanga masesandaran.\n“Sang Kekua, Sang Kekua batan kranjang,\nSang Lutung babuan di kayu,\nSang Kekua celakné kenyang,\nSang lutung celakné layu.”\nAnaké luh ngulig basa bengong madingehang laut nyagjag nengokin guungan, dapetanga Sang Kekua ditu matekep. Lantas ia gigian sambilanga ngaukin bapanné. Teka bapanné manyagjagin sambilanga mapeta, “nah, saling kekua nu masih melahan bénné tekén lutung, jani payu ngaé anyang.”\nMara Sang Kakua kaseluk uli di batan guungané, pacrétcét yéh matanné irib ia ngeling sigsigan tau tekén déwékné kena apusan, mapuara tulus masih ia matampah.\nSang Lutung déning lega idepné laut ia tuun nyadia kayeh ka tukadé, cloton ia macebur di yéhé, sagét ngenah Sang Yuyu di pilahan batuné.\nSang Lutung nyadia nyengkalén, munyinné Sang Lutung, “nah, né té Sang Yuyu tumbén tepuk, mai malu menékan jalan mapitungan ané melah.”\nSang Yuyu nyak menékan déning takut kena apusan. Pasautné Sang Yuyu, “tusing dadi baan icang menékan, batis icangé enduk pesan wiréh makelo sakit, mara pesan ilangan, kedetin malu icang baan ikut cainné.”\nSang Lutung cloton nyelepang ikutné di pilahan batuné, lantas kakapit baan Sang Yuyu, ditu lantas Sang Lutung jerit-jerit tuara dadi baana ningtingang awakné. Buin kejepné ada anak ngalih bé uli luanan, mara ngenot tingkah Sang Lutung kéto, lantas ludina teteha baan batu gedé.\nNB: Satua Bali puniki kaketus saking cakepan “Kembang Rampé Kesusastraan Bali Purwa” sane kapipilang antuk I Gusti Ngurah Bagus sareng I Ketut Ginarsa kaca 23.\nSang Lutung tekén Sang Kekua Reviewed by Bali on 00:57 Rating: 5


Mesatua Bali – I Siap Selem – Kalender Bali\n“Cening jak mekejang, lan jani ditu di umahe ento malu maembon. Yen jani iraga mulih pedas iraga ujanan. Tolih ento adine, I Doglagan. Ia tusing ngelah bulu. Yen ia ujanan pepes bisa mati” keto I Siap Selem maorahan teken pianak-pianakne. Lantas I Siap selem teken pianakne makapitu ngungsi keumahe ane ada di sisin pangkunge ento.\n“Nah lamun buka keto, lan mai macelep ka tengah” ditu lantas Meng Kuuk ngajakin I Siap Selem tekening pianakne mulihan. Sajaan lantas tuun ujan bales pesan ngaenang pangkunge blabar. Meng Kuuk nanjenin I Siap Selem apanga nginep di umahne. I Siap Selem nyak nginep kerana ia pedalem teken pianakne. Petengne I Siap Selem tusing ngidayang pules. Ditu lantas ia ningeh Meng Kuuk mererembug ajaka pianak-pianakne.\n“Duh jero para meong sinamian, sampunang tiang ajenga mangkin. Tiang konden tumbuh bulu sinah eben tiange pait, belig, miwah ten jaan ajeng. Pinih becik ubuhin dumun tiang nganti tumbuh bulu, drika wawu dados ajeng tityang” I Doglagan mautsaha madaya upaya apang sing amaha teken I Meng Kuuk lan pianak-pianakne. I Meng Kuuk kena baana kabelog-belog baan I Doglagan. Ia nyak ngubuhin I Doglagan. I Doglagan wadahina guungan lan sabilang wai baanga ngamah. Gelising satua jani bulun I Doglagane suba tumbuh. Meng Kuuk lan pianakne pada repot ngae lakar basa anggona ngolah ben Doglagane.\nKeto suba upah anake ane demen mebikas corah. Iraga mangda setata madaya upaya yening nepukin unduk lan ngelawan sane mabikas jele. –sumber\nPrevious Post: Mengenal Desa Penglipuran (2): Berani Memadu, Dikucilkan di Karang Memadu dan Dilarang ke Pura\nNext Post: Pan Balang Tamak


M Purple - Aname Official\nHome / Alphabet Collection / Bronze / M Purple\nPurple M ring in Bronze. Unisex and onesize. Handmade in Italy\nLetter D Bi-color\nLetter X Black


Bhisama Pande (1) | Baliaga\nBeranda > unik\t> Bhisama Pande (1)\nBhisama Pande (1)\nBhisama I :\n”Warahakena katekeng mahagotranta, ri wekas inget-inget aja lali. Yan kita lipya ngaturanga panganjali ring Bhatara Kawitan, tan wun kita kabajrawisa de paduka Bhatara, sugih gawe kurang pangan”.\nGelar itu termaktub dalam Bhisama Dalem Gelgel, pada waktu putra-purti Dalem Tarukan menghadap beliau Dalem Gelgel.\nNunas Lugra ke Besakih\nDalam pertemuan itu dibhisamakan oleh Dalem Sri Semara Kepakisan, bahwa apabila para sentana Dalem Tarukan tetap ingin ngamanggehang (menegakkan) pamancangah (prasasti)-nya, sebagai bukti bahwa mereka adalaha keturunan Dalem Gelgel, mereka harus memohon pengampunan (nunas lugra) ke Pura Besakih. Dalam Babad Dalem Tarukan dimuat bhisama Dalem, yang memberi petunjuk kemana mereka harus nunas lugra dan apa sarana penuntun nunas lugra itu, sebagaia berikut : ”muwah yan kita padha amaplagem pamencangah, nunas lugra kita ka Gunung Agung, ring Penataran Agung, makadi ring I Ratu Bagus Pande, ring Iratu Gedhe Panyarikan. Maka panuntun Ida, benang tridatu tlung tukel, daksina arta 700, paripih emas maka palinggihan Ida. Wija dena jangkep, kukus menyan-asatanggi, asep, canang tubungan, katipat kelanan limang kelan, sekar setaman”. Maksudnya: Demikian pula kalau engkau sama sama berniat menegakkan prasastimu, mohon ampulah engkau ke Gunung Agung, di Penataran Agung, juga ke Penataran I Ratu Bagus Pande, kepada I Ratu Gedhe Penyarikan. Sebagai sarana upacara itu adalah benang tridatu (tiga warna: merah, putih, hitam) tiga tukel (gulungan), daksina uang 700 kepeng. Peripih (lempengan) emas sebagai dasar tempat duduk Beliau. Wija yang lengkap, kukus menyan setanggi, asep (dupa), canang tubungan, tipat kelan 5 kelan (1 kelan=6 buah dalam satu kumpulan).\nKenapa gelarnya harus dikemukakan? Ikuti Bhisama Pande pada edisi berikutnya *TM\n7 Cara Deteksi Penyakit Anda Dengan Melihat Kejanggalan Kuku KARANG TUSUK SATE


Mamargi - kamus bahasa bali\nwalk, go on (Alus mider) (Verb)\nBenjang pacang mamargi ka pasisi jam 5 semeng.\nTomorrow will walk to the beach at 5 in the morning.\nIn Balinese: Sapaninggal I Dukuhe, buin maninne palimunan kone Ida Raden Mantri sareng arine makekalih suba mamargi ngungsi pasisi.\nIn Indonesian: Sekarang hamba mohon diri karena hamba akan moksa, janganlah Tuanku memikirkan hamba.\nIn Balinese: Raris Dewa Agung Kalesan mamargi sareng parekan-parekannyane.\nIn Balinese: Dadosne, upacara puniki mamargi nyabran awarsa.\nIn Balinese: Pariwisata Bali ring kawentenan COVID-19 puniki nenten mamargi becik.\nIn Balinese: Mungguh ring triwulan kapertama warsa kalih tali selikur, ekonomi bali katarkayang meweh antuk ngirangin kontraksi kaonnyane salami Covid-19, rumasuk ring pamargin vaksinasi sane katarkayang taler nenten sida mamargi becik.\nIn Balinese: Ida dane sane seneng duren dados rauh ring Sidatapa ritatkala upacara puniki mamargi.\nIn Balinese: Lumrahnyane, upacara puniki mamargi salami tigang rahina.\nIn English: Usually, this ceremony lasts three days.\nIn Indonesian: Biasanya, upacara ini berlangsung tiga hari.\nIn Balinese: Wenten pahpahan ayah-ayahan ritatkala upacara puniki mamargi.\nIn Balinese: Mangda pada-pada mamargi.\nIn Balinese: Ring aab jagate sakadi mangkin iraga patut sareng – sareng ngutsahayang mangda ekonomi ring Bali prasida tetep mamargi.\nIn Balinese: Ritatkala sandikala, margine rame pisan duaning Ogoh-ogohe jagi mamargi.\nIn Balinese: Ida makarya tur mamargi\nIn Balinese: Nika mawinan, PKB warsa 2021 puniki pacang dados PKB kapertama sane mamargi semi daring.\nIn Balinese: Manik Angkeran raris mamargi ka Gunung Agung.\nIn Balinese: Dumugi gering covid 19 puniki gelis ical mangda seni lan budaya Baline prasida mamargi sekadi dumun\nIn Balinese: Nanging tradisi Siat Tipat Bantal sampun mamargi doh sadurung Kadatuan Mengwine karajegang.\nmajalan, margi, marga, mamarga


Wusan - kamus bahasa bali\nWusan sampun piodalan ring merajan.\nSuksme Jro Mangku lan sami sampun sida muputang. Pras- prasida rahayu.\nIn Balinese: Wusan melakukan test pack raris molihang hasil ternyata okanne sane istri punika hasilnyane negatif utawi ten mobot.\nIn Balinese: Rahina puniki rauh sasur rahina wusan Galungan.\nIn English: Pegatwakan day falls 35 days after Galungan.\nIn Indonesian: Hari raya ini jatuh 35 hari setelah Galungan.\nIn Balinese: Sepatutne sampun wusan tes ring bulan April, nanging kaundur kantos bulan Juli.\nIn Balinese: Yening sampun wusan ngukus, ajengan puniki pacang kasarengin antuk kikihan nyoh miwah gula bali.\nIn Indonesian: Jika telah selesai dikukus, jajan ini akan disajikan dengan parutan kelapa dan gula bali.\nIn Balinese: Wusan punika lablab jukut ares sane sampun kairis makamiwah basa rajang.\nIn English: Then boil the jukut ares that have been sliced along with the chopped spices.\nIn Indonesian: Lalu rebus jukut ares yang sudah diiris beserta bumbu rajang.\nIn Balinese: Raris tityang ngejelasin apa sane raosan teken dokter ne ring rumah sakit wusan.\nIn Balinese: Kebun Raya Eka Karya kasuksmayang dados kebun raya kapertama sane marupa sarin pakaryan bangsa Indonesia wusan merdeka.\nIn Balinese: Wusan punika raris tunjel ikut tiange.” Gelisang satua, encol Gurun Iluh medbed ikut I Lutunge saha kaenjitin.\nIn Indonesian: Bungkuslah dengan gilingan kapas dan ijuk.\nIn Balinese: Wusan punika wawu dados malukat ring toya campuhan.\nIn Balinese: Wusan mapitungan sareng Kakiang lan Niang, manutin ring protokol kesehatan, otonan dinane ento kedadosang memargi online.\nIn Indonesian: Setelah berdiskusi dengan kakek dan nenek di kampung, patuh terhadap protokol kesehatan, akhirnya kami memutuskan untuk mengadakan upacara secara online/daring saja.\nIn Balinese: Yening penyengkala pengungsine punika sampun wusan lan kaanggap aman, iraga patut ngemaang piteket-piteket sane becik indik penyengkala pengungsine punika.\nIn Balinese: Yéning sampun sayan becik, wusan kawéntenang penataan ulang ring Lapangan Lagoon puniki.\nIn Balinese: Wusan punika, jagate kakaryanang.\nIn Balinese: Wusan punika katunu tur kacumawisang madaging sambel tomat utawi tabia sane makaet miwah tasik.\nIn English: Then it is burned and served with tomato sauce or chunks of chili and salt.\nIn Indonesian: Lalu dibakar dan disajikan dengan sambal tomat atau potongan cabai dan garam.\nIn Balinese: Minggu puniki, wawu wusan ngresikin misne.\nIn Indonesian: Seminggu ini, baru selesai mengangkat sampahnya.\nIn Balinese: Wusan micayang piteket, Manik Angkeran raris matulak ka genah idane.\nIn Balinese: Punika mawinan yening perang nenten sayan wusan makrana nilai tukar rupiah teken dollar AS nandang lemah.\nIn Balinese: Sesampun wusan ring pinanggal 10 septeber 2009 ring SK walikota 2009, lapangan tongos melinngih monument puputan Badung punika ka wastanin lapangan puputan Badung I Gusti Ngurah Made Agung.\nIn Balinese: Kalaksanayang upacara punika patut ngarereh galah sane becik, inggih punika kalaksanayang wusan upacara Usaba Besakih (Dalem Puri) miwah Usaba Selat.\nIn English: The implementation of this ceremony is determined based on two references, namely when Usaba Besakih (Dalem Puri) and Usaba Selat.\nIn Indonesian: Pelaksanaan upacara ini ditentukan berdasarkan dua acuan yaitu pada saat Usaba Besakih (Dalem Puri) dan Usaba Selat.\n↑ Bli Wayan, https://www.facebook.com/bli.yan.1\nOther forms of "wus"